text:
Prose rimæ/Loritto ò o Papagallo de Moneghe/Parte terça
1
Avieì tûtti osservôu, succede spesso,
Che se l'ommo o se trêuva in to ballon,
Ciû o l'agisce pe drïto e pe refesso,
Ciû ghe pâ che ghe cresce da raxon,
Ma a pittin a pittin, ven che o finisce
Con dî: ho fæto unn-a balla e o ghe patisce;
2
Coscì a-o Loro, ghe paiva in to venin
Ghe n'andasse di belli ancon a lê,
Quando voendolo mette in to stoppin
A-o Canonego, ä Maddre, a-o Monestê,
O l'ha fæto l'eroica decision
De piggiâ o liscio con sätâ o barcon.
3
Ma ûnn-a votta de fêua, lì sölo ermitto
Pedonnando da ûn teito a ûn fumaiêu,
A pittin a pittin, l'idea do pitto
Calmando a bile che o l'aveiva in chêu,
A g'ha misso ûnn-a çerta scagaboggia
De n'aveì lì per lì, fæto unn-a coggia.
4
E sta coggia a cresceiva in proporzion
Che aumentava a bazinn-a e fâva scûo,
E a locciava, crescendo, a decision
De voeì vinse o so punto e tegnî dûo,
E de moddo che a forsa de locciâ
A se n[']è andæta c'ûnna micellâ.
5
E tra lë renegando e a mal'invïo,
No voendo ammette de tornâ inderrê,
O se mette in cammin, fûto avvilïo
Piggiando a direzion do Monestê,
Ma o se perde, o s'imbroggia, o s'imbarassa
In ti vasi e o bersò d'ûnn-a terrassa.
6
Sta terrassa a l'ëa, comme de raxon,
O grammo sfêugo d'ûn appartamento
Da poco tempo in ça dæto a pixon
A ûn Tizio, che pe o so temperamento
No çerto in voxe d'eccessiva flemma,
O se ciammava Capitan Giastemma.
7
Quando ä mattin, doppo ûnn-a nêutte in gianco,
Gïando sempre tra i vasi e in scî ortiggêu
O povëo Loro, pin de famme e stanco,
O l'ëa lì arröbbonôu comme ûn rissêu,
O vedde vegnï a serva in sciä terrassa,
Rosiggiandose ûn tocco de fûgassa.
8
Quando se dixe a forsa do destin!
Spesso ûnn-a balla senza conseguensa,
Ûn fæto da fâ rïe scinn-a i pollin,
O l'ha spesso in sce noî tanta influensa
Da cangiâne de stato e de natûa
Da fâne a vitta façile o fottûa.
9
E coscì da sta cösa inconclûdente
Comme saìva ûn tocchetto de fûgassa,
O Loro ch'ëa vissûo felicemente
Scinn-a a quello so incontro in sciä terrassa,
O s'è misso a piggiâlo in to stoppin
Pe ûn fatale reverso do destin.
10
Ma cöse voeì? se gh[']é de mëzo a pansa
Ghe zûghieivo che ûn santo o fæ peccôu
Coscì o Loro, che in atra circostanza
A vedde quella serva o sæ scappôu,
Quello pö de fûgassa a te-o tegniva
Lì fermo a ammiâla ed a collâ a saliva.
11
E veddendo che a serva a tïava zû
Boccoin sovra boccoin da fâ spavento,
Pe a puïa che presto a no n'avesse ciû,
Se a giasciava con tanto sentimento,
O se fæto do chêu, e o s'è misso a criâ,
- Da papà, povëo Loro, da papà!...
12
Sta chì, sentindo quarchedun parlâ,
Ghe ven sübito a pelle de galinn-a,
A se ferma ìn sce l'atto de giasciâ,
Dando intorno ûnn'êuggiâ co-a bocca pinn-a,
E vedendo o Loritto a caccia ûn sbraggio:
«O Madonna, Segnô, gh'è ûn pappagaggio!»
13
A no sà comme fâ... a vorriæ piggiâlo,
Ma tant'è a no s'azzarda e a no se sente;
Pe a puïa che o scappe a no vorriæ lasciâlo
Pe andâ zû in casa e fâ vegnî da gente,
E in te questa inçertezza, a giascia, a crïa,
A s'ingorfa, a s'accosta, a se retïa.
14
O povëo Loro, o stava lì imbessïo
Desfigûando sta serva invexendâ,
Che invece d'accostâse a dâghe o dîo
A corriva in ça e in là tûtta sciätâ,
E o no poiva capî comme ûnn-a figgia,
Quando a vedde ûn öxello a no se-o piggia.
15
E o çercava de dâghe da capî
Con locciâghe da testa e sbatte de äe,
Che o l'ëa paxe, e affiggiuôu comme ûn sisî
E façile a acciappâ ciû che no päe,
E scibben che o l'avesse do volûmme,
A groscezza a l'ëa poi, tûtta in te ciûmme.
16
E con tanta eloquensa e sentimento
O l'ha fæto a so mimica, che lê,
Rimettendose ûn pö da-o so spavento,
A passetti e cö andâ in punta de pê
A s'accosta... a se ferma e cianciannin,
A s'azzarda a toccâlo ûn pittinin.
17
Ûnn-a votta toccôu, l'è vinto o zêugo,
E lê furbo; no sölo o-a lascia fâ,
O se cincia, o se presta, o se da lêugo,
Che a ghe göde, che a-o torne ûn pö a toccâ,
Poi d'ûn botto, aspëtou che a pöse o dïo
O ghe monta in sciö brasso in t'ûn asbrïo.
18
Questa chì che ûn öxello coscì grosso
A n'aveiva mai vïsto, nè toccôu,
Tûtt'assemme veddendoselo addosso
Co-a so pèsta de becco attennaggiôu,
A s'é vista fottûa, a s'é missa a criâ:
«O möæ santa, ghe l'ho, son rovinâ.»
19
E veddendo, da-a puïa, zà averto o taggio,
Sciortî o sangue e corrighe tûtto zû
A sbraggiava: «Scignôa gh'é ûn pappagaggio,
«Presto Sciã cïre, sciä camminn-e sciû!
«Sciä me o leve d'addosso, ahi che o m'addenta!
«O m'ammassa, o me sguara, o me scarpenta.»
20
E co-a testa inderrê, cö brasso steiso
A l'ammiava o Loritto pe refesso,
Che o l'ammiava lê ascì, fûto e sorpreiso
De n'ëse ciû piggiôu pe quello stesso
Che o demoava e Sorelle a ciû no posso
Quando pe caxo o ghe montava addosso.
21
Tûtt'assemme se sente ûn sacranon
Fâ tremâ tûtta quanta a terrassetta,
E ven sciû giastemmando ûn cagnastron
Despuntôu, senza scarpe, in camixetta,
Che o se mete a sbraggiâ - Cos'eì Marinn-a,
Che ve vira pe-a... testa stamattinn-a?
22
Cöse l'é tanto fö? Voeì che ve preghe
Ûn fûlmine de dïo, fæto a cappello?
- Sciä-o pigge pe caitæ! - Ma che o ve neghe
Cöse ô l'é? - Sciä nö vedde, o l'é ûn öxello
- E pe ûn öxello ei da fâ tanto sciäto!
No n'eì mai mansinôu, per D... S... -
23
Poi, (m'immagino zà, che aviei capïo
Che o l'ëa o famoso Capitan Giastemma)
O ven avanti dando a mente in gïo
C'ûnn-a çerta andatûa proprio malemma,
O vedde o Loro, e o dixe: - Ah sacr......
Te l'arrembo in ta poppa in mæ zûamento. -
24
E agguantandose a ûn bacco de spassoïa
O vêu mette in effetto a so minaccia,
A Marinn-a a se spaxima, a ghe crïa
- «No, no padron, che sciä me o dà in sciä faccia.
»Sciä l'acciappe co-e moen, mi no son bonn-a...»
- «E no seì comme fâ, brûtta côggionn-a?
25
»Bezêugna che ve mostre a-a vostra etæ
»Comme se fotte pe agguantâ ûn öxello?
»Ma mi ho puïa, perdïesann-a che n'aggæ
»Fæto mai atro che dêuviâ o cannello!
»Sac...to ghe vêu tante luçïe?
»Beneito segge chi v'ha fæto e dïe».
26
E primma che o Loritto imbarlûgôu
Da-i crï da serva e i motti do baccan,
O s'addescie, o parpelle, o piggie sciôu
Pe scappâghe da-e ciöte e fotte o can,
O se sente ciantâ due dïe in to collo,
E mette a-o passo sensa poeì dâ ûn scrollo.
27
E lì de trinca o l[']è portôu da basso,
Dove in mëzo a ûnn-a strêuppa de pivetti,
A padronn-a ciù drûa che ûn canevasso
A pessava marioli e gipponetti,
E fottûo, ciù che misso in t'ûn gaggiêu,
Che o l'aveiva servïo pe ûn roscignêu.
28
Da sto punto commensa l'ödissea
Di so mali, de so tribolazîoin;
Mi no çerco de dâvene l'idea
Pe no fâ de noiose descrizîoin,
Ve baste solo, che se o poæ o l'ëa feo,
I atri ëan maccie e carzêu tûtti da reo.
29
Despëti, micellæ, tiâte de côa,
Baciccole da mette in strambælon.
Sbraggi e famme pe conto da scignôa,
Sacramenti pe conto do padron,
In totale ûn inferno, ûnn-a galëa,
Tempiâ sölo da-e frasche da camëa.
30
E da questo ve lascio immaginâ
Che razza de lezioîn, che dizionäio
A ûn pö pe votta o l'ha dovûo studiâ
Pe addattâghe a so lingua, o so frasäio,
Combinando giastemme, avemarie,
Sacramenti, fioretti e litanie.
31
Ma omai l[']é tempo de vortâ inderrê
E finî questa longa digrescion,
Ritornando da cappo in Monestê,
E dipinzive o stato e a condizion
De quelle figge, quando han constatôu
Che l'öxello do Paddre o l'ëa scentôu.
32
Cöse voeì che ve digghe! in questa vitta
Pe salvâse da-i crûzï e da-e pascioin,
Bezêugneiva fâ comme ûn eremitta,
Interdîse e ciû semplici emozioîn,
E i piaxeì che s'inventa e se procûa
Questa nostra carogna de natûa.
33
Gh'é çerte cöse poi, çerte demoette
Che ûnn-a votta assazzæ se ghe ritorna,
E quando s'é obblighæ de fâ croxette,
Ne ven sempre ciù côæ de fâle torna,
In manëa che ne pâ de stâ in scë braxe,
E sensa quelle non s'ha ciû de paxe.
34
Coscì lö ch'ëan vissûe scinn-a a quest'öa,
Sensa öxelli in tranquilla solitudine,
Piggiôu gûsto ûnn-a votta a sta demôa,
No ne poeivan lasciâ ciû l'abitudine,
No saveivan trovâ ninte de bello,
Se no gh'intrava ûn pittin d'öxello.
35
Appenn-a che a conversa de cuxinn-a
A s'é accorta che o Loro o l’ëa scappôu,
Gh'è vegnûo tûtta a pelle de gallinn-a,
A n'ha vìsto ciû ninte, a n'ha ciû ansciôu,
Poi, convûlsa alleitando i beati e i santi,
A s'é missa a çercalo in tûtti i canti.
36
Comme fâ, comme dî, comme se poeiva
C'ûn'ätro pægio, riparâ sto danno?
Ma lê öxelli, se sa, che a no n'aveiva
Da sostituilo e fâ passâ l'inganno,
E poi, tûtte savendone a mesûa,
Avievan rilevôu quell'impostûa.
37
A forsa de tiâ zù santi d'in çê,
Te ghe ven ûnn-a bella inspirazion,
Giûsto appunto gh'ëa o Paddre in Monestê
Che l'ëa o giorno fissôu pe-a confescion,
E lê sûbito a piggia a balla a-o botto
A te ghe cöre e a se ghe mette sotto.
38
E ancon primma che o Paddre mäveggiôu,
O fesse l'atto per arvî o sportello,
A ghe sbraggia - «perdon do mæ peccôu,
»Sciä me consegge, mi n'ho ciû l'öxello...»
- «Ma che öxello, scusæ, mi no capiscio.»
- «O l'ha piggiôu, comme se dixe, o liscio.»
39
- «Oxello? o liscio? comme sæiva a dî,
»Cöse l'é sto linguaggio e sto frasäio?
»Ma spieghæve, parlæ, fæve capî,
»Ve pa o moddo de stâ a-o confescionäio?
»Cöse son queste smanie e sto peccôu?
- «O Loritto...» - «Ebben cöse?» - «O l'é scappôu.»
40
- «O perdiana! ghe voeiva o cavastrasse,
»Stemmo a vedde o l[']é questo o gran peccôu?»
- «Ma o l[']é o so» - «Cöse voei che me ne fasse;
»Dî ch'eì sempre o çervello invexendôu,
»Chi gh'é o male, e o vëo punto de partensa
»Da doveì fane un caxo de conscenza!
41
- «Comme ne sciorto!...» - «Mi me ciammo Zane:
»L'ëi fæta a stoppa? ebben pensæghe voî.»
- «Sciä me dagghe ûnn-a man pe poei trovâne
»Ûn'atro pægio!» - «Comme saiva a dî?
»L'é presto dïto, dæme ûn'ätro öxello!
»Quante voei che n'avesse? ûn pe cavello?
42
»Ecco cöse vêu dî fä di regalli
»De quella sorte a chi no i sa apprexâ;
»Poeivan gödise o re di pappagalli,
»E questa scemma a l'ha lasciôu scappâ:
»No basta aveine coæ, se no se sa
»Tegnîsene de conto quando o s'ha!» -
43
E sbattendoghe in faccia o portelletto,
O te a lascia lì quæxi in convûlscion,
E o va da-a Sûperiôa che a l'ëa in coretto
Tûtta attenta a fâ a so preparazion,
E o ghe sbraggia: - «L'öxello che gh'ho dæto,
»Dove diàscoa o s[']è infiôu? cöse n'é stæto?» -
44
Ed avanti che a Maddre a se rimette
Da-o spaximo causôu da sto resäto,
O tïa zû a rûbatton sensa permette
Che a l'arve a bocca e che a repigge fiato,
Quanto o sa dä conversa intorno a-o Loro,
Sbraggiando forte da sentîlo in côro.
45
E Sorelle ch'ëan zà tûtte in sospetto,
Ve-a diggo bella, a questa so sciortïa,
Se son dïte che a fûga do Loritto,
Atro a n'ëa che ûnn-a balla, ûnn-a boxïa
Missa a mëzo tra o Paddre e a Sûperiôa
Pe levâghe o piaxeì de sta demôa.
46
No ghe voeiva de ciû pe aççende a minn-a,
Piggiâ lampo a poviêa do mâ contento,
Che da-o celebre exilio in ta cuxinn-a,
Sentivan tûtte, imbozzonise drento;
- O Loro o l'è scappôu, l'è scappôu o Loro -
Sätan sciû, lascian tûtto, e via d'in côro.
47
E poi tûtte in cuxinn-a. - E chì m'arresto,
O benigni lettoî, per ûn momento,
Che, pe poeì comme va, descrive o resto,
Rende e scene con gûsto e sentimento,
Ghe vorrieiva ûn scrittô con tanto de...
A parolla che ven seï cöse a l[']é.
48
Ma me manca l'inzegno e o gûsto estetico
Pe levâme a-o sublime do lirismo,
E descrive st'amalgana d'ascetico,
De pascioîn, d'ignoransa e d'isterismo
Misso in moto dä fotta, aççeiso, assiôu
Comme ûn sciammo de vespe aççimentôu.
49
Poei figûavelo voî, mi no me sento,
Che de dâvene conto a sommi cappi;
Va a Maddre in cella, e a se ghe særa drento,
A conversa a s'asconde in mëzo ai drappi,
E te resta lì o Paddre in sta baracca,
Sensa savei quanti o se n'ha in ta stacca.
50
Bonn-e päole, minaccie, esortamenti,
Dî che aveivan raxon, che aveivan torto,
Mette a mëzo i ciû solidi argomenti,
L'ëa tûtto comme voei toccâlo a ûn morto,
Lö sbraggiavan c'ûn diâo pe ogni cavello,
«Sciä diä ben, sciä diä ben, ma fêua l'öxello.
51
»Sciä ne-o trêuve» - «Ma mi» - «Ma ninte affæto»
- «Ma se o s'é perso cöse gh'ho da fâ?»
- «Perso? son micce, se sciä ne l'ha dæto,
»Aôa sciä o trêuve, e sciä ne o torne a dâ
»Dove sciä se l'ha ïnfiôu?» - «Ma in nisciun scito».
- «Sciä o tïe a mëzo» - «Ma se»... - «Sciä fasse fito».
52
Poei figûave in che bella poxision
O povëo Paddre o s'é dovûo trovâ
In presensa a sto pö de pretenscion
De voeì de cöse che o no poeiva dâ,
Lê o sbraggiava, meschin, che o no l'aveiva,
Ma nisciûnn-a de Moneghe a-o credeiva.
53
Finalmente esaurïa l'ûltima squagia
De raxoîn, de minaccie, de paziensa,
Misso a-e streite, arrembôu coe spalle a-a mûagia,
Sensa mezzi de poeì fâ resistenza,
O s'é dæto pe vinto, o s[']è sperzuôu
Che vivo o morto o ghe l'aviæ trovôu.
54
E comme a l'indoman d'ûnn-a tempesta,
Ritorna o bello e se riposa o vento,
Ma pe ûn pesso veddei che o mâ o ve resta
Sempre mosso da ûn lungo ondulamento
Comme o fosse ancon raozo, imbozzonôu
Da-o venin de no ësise sfogôu:
55
Coscì e Moneghe inverse e mugugnando
Han finïo pe lasciâse appaxentâ,
Mentre o Paddre, o l'andava borbottando:
«Eccove lì, cöse me tocca fâ!
»Trovâ l'öxello mì pe appaxentâle...
»Bella cösa pe ûn Paddre spiritûale!»


c: text/html

text:
Vaccin anti HBV
O Vaccin anti HBV o serve pe difendise da a poscibilitæ de ammoutise de Epatite virale de tipo B. In Italia o l'è raccomandòu da o Ministero da Salüte pe tütti i operatoî profescionali da sanitæ. Inoltre da o 1991 o l'è obbligatoio pe i neonati e pe i fuenti sotta i 12 anni. Da o 1996 pe questo vaccin se dövia unna tecnica de scintesi do DNA ricombinante, sensa derivæ do sangue.
Següessa[modìfica | modìfica wikitèsto]
Conseguensa d'a tecnica d'o DNA ricombinante l'è che no existe poscibilitæ accidentale de infeçion, a-o momento do vaccin, con o virus de l'epatite B. L'Organizzaçion Mondiale da Sanitæ in to 2004 a l'è intervegnüa pe garantî a següessa de questo vaccin: l'è assolutamente sensa motivo e notiçie che l'ea circolòu (soviatütto in Fransa), che sostegnivan ghe fisse ligòu o rischio de patologie demielinissanti do scistema nervoso.
Efficacia[modìfica | modìfica wikitèsto]
Se conscidera che l'efficacia in to prevegnî l'infeçion a segge da l'85 a-o 95%. No va effettuòu reciammi doppo a primma vaccinaçion (che a richiedde 3 dosi; a segunda e a tersa rispettivamente a 1 e 6 meixi da a primma).
Vôxe corelæ[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Vaccin anti HBV

robotstxt: allowed

filter: keep


text:
Pê I de Ruscia
Pê I o Grande (ruscio Pëtr Alekseevič Velikij) impiao de Ruscia (Mosca 1672 - Peoburgo 1725).
VìttaModìfica
Figgio do zar Alescio Michajlovič e da so segonda moggê Natalia Kirillovna Naryškiña, o regnò da-o 1682 insemme a-o fræ Ivan, debole e mangragnao, sotto a rezença da zariña Sofia. Missa da parte quest'urtima (1689), pe atri dex'anni o Peo o lasciò a direçion da politica moscovita a-i boiæ da famiggia Naryškin.
A so pascion pe-i eserciççi militæ, e construçioin navæ e a navegaçion, l'immensa sæ de imprende e a decisa volontæ de fâ progredî a Ruscia segondo o modello de l'Ocidente, o sponcion a varcâ (1697), co-o nomme de Peo Michajlov, i confin da patria pe 'n longo viægio de studdio e d'agiornamento. Da-i cantê d'Olanda o passò in Inghiltæra, dov'o seguì un corso de construçion navâ; o se recò quindi in Pruscia, in Boemmia e a Vienna.
O l'ea a prœuvo a andâ a Veneçia quande 'na rivotta di strel′cy o reciammò precipitosamente a Mosca, dove de çentanæa d'apiccaxoin (sett.-ott. 1698) segnon o prinçippio do so duo regimme aotocratico.
O sforço espanscivo, in sce-o Baltico e in sce-o Mâ Neigro e verso i Balchen, e l'œuvia riformatrixe do Peo constitoiscian i aspetti conzonti de 'n unico sforço, diretto a mette a Ruscia in condiçion de reze a 'n confronto armao co-e possançe de l'Ocidente, quelle ciu progredie ascì. Piggiâ Azov (1696), o possesso da quæ o fu confermao co-a paxe de Costantinopoli (1700), o Peo, seguindo quella politica "pendolâ" ch'a divegniâ una costante inta stoia russa, o se voze' a-o Baltico, e (1700-09) o l'ariescì a batte a Sveçia, ocupando a Livonia, l'Estonia e quindi e prinçipæ çittæ da Carelia. Doppo o se giò contro a Turchia e, attoando pe-a primma votta inta stoia ruscia un conligamento co-i crestien ortodosci di Balchen, o mostrò de voeighe contende l'ereditæ bizantiña. A guæra do Prut a finì inte 'n desastro e co-a paxe omonima (1711) o Peo o perse Azov e o s'impegnò a restituî l'indipendença a-i Cosacchi.
Aliao co-a Danimarca, a Polonia, a Sassonia, a Pruscia e l'Hannover, o continuò a guæra contro a Sveçia, cegandola (1721) a-a paxe de Nystad, e ótegnindo o riconoscimento di possesci balteghi za conquistæ. Contemporaniamente (1723), doppo una guæra contro a Perscia, o l'ocupava e rive ocidentæ do Mâ Caspio.
Questo complesso sforço, ch'o conduxeiva a Ruscia a arvîse ampiamente in sce-o Baltico, e in parte in sce-o Mâ Neigro, inandiando i conligamenti co-i Slavi e i ortodosci di Balchen, o rapresenta o prinçippio da sucesciva tradiçionâ politica ruscia. Questo pœu êse consciderao, e tâ o l'ea in parte a-i œuggi do Peo, comme-o primmo banco de prœuva de radicæ riforme co-e quæ l'imperatô o vosse dâ a-o paise un aspeto moderno, ocidentâ, rompindo con de tradiçioin e di abitudine vege de secoli. E so primme cue fun pe l'esercito, che-o Peo o portò, con regolâ reclutamento, a 126 rezimenti de varie arme, creando da pœu 'na flotta ch'a-a so morte a contava, a parte i barchi minoî, 48 nave de linia.
Questo enorme sforço d'organizzaçion militâ o fu acompagnao, pe de exigençe de finançiamento ascì, da 'na completa riforma aministrativa, centrâ e locâ, distribuindo i fonçionai (valutæ pe-o so meito e no pe-a so nobiltæ) insce 14 graddi.
Abolio o patriarcato (1721), o feççe dipende a Gexa da-o Santo Scinodo, emanaçion diretta do sovran.
O l'organizzò di ofixiñe e fabbriche, specialmente d'arme e tescile, e sorvetutto de scœue d'ogni genere, a-e quæ o ciammò i zoeni de tutti i ceti, inviæ a instruise a l'estero pe êse doppo assonti a serviçio do stato; o l'inandiò a pubbricaçion da primma gazzetta ruscia, Vedomosti (Mosca, da pœu Peoburgo, 1703-27), da lê curâ personalmente.
Risurtao de questo spesso caotico susseguise de riforme, compie servindose de metodi aotocratichi e militareschi, a fu a formaçion de 'na classe intellettoâ e dirizente pe-i bezœugni e i exigençe de 'n stato mercantilista.
Into complesso l'œuvia do Peo a l'è stæta pe-a Ruscia un sforço gigantesco pe mettise a-o pâo de 'n Ocidente consciderao, inta sostança, comme 'n nemigo da-o quæ difendise.
O Peo o moì sença avei indicao un sucessô; so figgio Alescio (avuo da-a primma moggê Eudocia Lopuchina) o l'ea morto into 1718, foscia pe-e tortue subie durante un processo intentaoghe da-o poæ, ch'o l'aveiva constreito a renonçiâ a-i so driti a-o trono: a caosa de l'educaçion riçevua e do so spiito tradiçionalista, l'Alescio o l'aparse a-o poæ (ch'o l'aveiva inutilmente tentao de trâlo da-a so parte) quæxi l'incarnaçion do vegio mondo ruscio da lê combattúo.
Atri progettiModìfica
- Wikimedia Commons a contêgne di inmàgine ò di âtri files in sce Pê I de Ruscia


text:
Pericle
Pèricle (gr. Πepιkλῆς, lat. Perĭcles). - Ommo politico atenieize (495 circa - 429 a. C.).
Vìtta[modìfica | modìfica wikitèsto]
Figgio de Santippo, imparentao pe parte de moæ co-i Alcmeonidi, o començò a so carrea politica into partio democratico de Efialte, che, co l'ostracismo de Cimon (461) e o declin do partio conservatô e de l'Areopago, o conquistò a direçion da politica atenieize. Ma essendo stæto squæxi subito assascinao Efialte, Pericle o se trovò solo a guidâ a un tempo o so partio e a politica atenieize, ço ch'o feççe pe oltre trent'anni (461-429) fondando o proppio poei in sce l'annoâ, libera rieleçion into conseggio di strateghi. Inta politica estera Pericle o se propose comme urtima amía o predominio atenieize in sce-a Grecia intrega; o mezo o doveiva êse dæto da-a trasformaçion da liga marittima delio-attica in impeo. O tesoo da Delo o fu stramiao in Atene (454) e e rebellioin di membri da liga fun punie co-a mascima seveitæ (comme pe Samo into 440). Inta penisoa grega a lotta pe o predominio a condusse a de guære contra Egiña, i Beoti e i Sparten, e, doppo un grave insuccesso a Tanagra (457), i Atenieixi co-a vittoia de Enofita restabilin o so predominio in sce-a Greçia centrâ. Ma a-o de là do mâ e cose no andon ingoâmente ben: \na spediçion in Egitto, pe sostegnî o rebello Inaro contra a Perscia, a finì desastrosamente (458-452); pochi anni doppo (449) se concludeiva a paxe de Callia co-a Perscia, paxe che, mentre a segnava a fin da politica atenieize de espanscion in Oriente, a svuava de contegnúo a liga delio-attica constituia aposta pe combatte i Perscen.
L'occupaçion de l'Eübea, ch'a s'ea rebelâ, a condusse a un intervento spartan; no se vègne però a un scontro, ançi fu segnao una paxe trentennâ (446-445). Segúo da-a parte de Sparta, o Pericle o se dedicò ancon de ciu a l'abellimento de Atene (de questi anni a l'è a construçion do Partenon e di Propilei), a speize do tesoo federâ e superando co-a so aotoritæ e proteste de l'opoxiçion pe questo so procedde: o mascimo esponente de questa, Tucidide de Melexia (da no confonde co-o storico), o fu ostracizzao. Co-ina spediçion into Ponto Eüxin (436), o Pericle o l'aseguò a Atene o predominio in sce-o mercao granaio do Chersoneso Taorico (Crimea); inoltre o fondò a colonia panellenica de Turii (444) e o strenzette di trattæ con Reggio e Leontin.
I urtimi anni da so vitta fun amægæ da 'na serie de procesci intentæ da un'opoxiçion eterogennia contra i so amixi (Anassagoa o filosofo e o scurtô Fiddia), e contra Aspaxia, a donna co-a quæ Pericle o viveiva. L'è congettua infondâ che-o Pericle, pe batte questa opoxiçion, o l'agge çercao un diverscivo sciuscitando a guæra do Peloponneso. Seguo l'è però che lê, preveddendola, o vosse aspresciâla confiando sorvetutto inte risorse economiche de Atene. Questa voentæ lê o mostrò co-o decretto co-o quæ o feççe escludde i Megareixi da-i mercoei de l'Attica e da-i porti de l'impeo, e co l'indue l'assembrea atenieize a refuâ ogni concescion a-i ambascioei sparten (432). Ma o cian de guæra adotao pe voentæ do Pericle (pe-o quæ i Atenieixi se concentron in Atene abandonando e campagne de l'Attica e bloccon pe mâ i aversai) o presuponeiva inti Atenieixi 'na sorvumaña força de rescistença, o consumava a poco a poco e risorse finançiaie da çittæ e o l'acresceiva o mácontento di alliæ. Inoltre a terribile pestilença do 430 a l'agravò a scituaçion. O mácontento contra Pericle o portò a-a so cheita (430); reciammao a-o poei into 429, o moì de pesta into mæximo anno.
Fornio de versatile inzégno, de vivo senso d'arte, o Pericle o fu probo e dexinteressao aministratô. Riservao, schivo de aplaoxi, o no çercò o favô do popolo ch'o dominava sorvetutto co-a so eloquença, da quæ no n'è però pervegnuo de testimoniançe dirette. In qualitæ de politico, o l'attoò in Atene a libertæ democratica comme inte nisciun atro lœugo de l'antighitæ, impedindo o peigo de desgregamento de l'aotoritæ statâ. A so politica de loei pubbrichi a creò di œuvie de difeisa e de abellimento, e a l'ocupò utilmente o popolo. O l'introdusse a paga pe-i eliasti e o promosse l'attoaçion de 'na maggiô giustiçia sociâ coi susciddi statæ a-i invalidi e a-i orfani di cheiti in guæra. Ma, dœuviando o tesoo federâ a vantaggio di laoei atenieixi, o l'alienò da Atene l'annimo di alliæ, e o no seppe amortane o macontento e fondili politicamente co-i Atenieixi. Sciché o g'ha a responsabilitæ d'avei aspresciao a dissoluçion da liga proprio quand'a se trasformava in impeo. Pe-a sarveçça da liga o començò a guæra con Sparta, ch'a privò i Greghi do frûto de guære Persciañe e a segnò o prinçipio da decadença politica de Atene e da Greçia intrega.
O retræto de Pericle o n'è notto da varie erme, coppie romañe de 'na stattoa de Cresila ch'a-o rafiguava stante, arembao a-a lança.
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Pericle


text:
Euròpa
Into sénso geögràfico, l'Europa, ciamâ ascì Eoröpa[1], Ouròpa ò Œüropa (/øj'rɔ:pa/), a l'é unn-a penîzoa, parte ocidentâ de l'Euraxa. A l'é comunque consciderâ un continente pe di motîvi colturali. O l'é un continente piccin, a superfîcie do quæ a mezüa sôlo 10.400.000 km², popolòu da çirca 799.000.000 abitanti (statistiche do 2003) che o pòrtan a êse o terso continente ciù populòu (deré a l'Asia e a l'Africa), pâ a 'n ottavo da populaçión mondiâle.
A stòia eoropêa e a seu coltûa àn influençòu notevolmente tùtt'o mondo çivilizòu. A poxiçión centrâle de l'Euròpa, rispetto a-i âtri continenti, e a penetraçión do mâ àn senpre favoîu e comunicaçioìn fra e populaçioìn de diverse regioìn e e migraçioìn verso e regioìn do mondo.
Galerîa d'inmàgineModìfica
L'Euròpa stòrica inte l'anno 1097
NòtteModìfica
- ↑ (LIJ, IT) TIG - Europa, in sce zeneize.net. URL consultòu o 29 seténbre 2021.
Veddi ascìModìfica
Atri progèttiModìfica
- Wikimedia Commons a contêgne di inmàgine ò di âtri files in sce Euròpa


text:
Piemonte
O Piemonte a l'è unn-a region de l'Italia settentrionâ de 4 mioin de abitanti, con capoleugo Turin. O confinn-a a ponente co-a Fransa, a nòrd òvest co-a Valle d'Aosta, a nòrd-est co-a Svìsera, a levante co-a Lombardïa e a sûd co-a Liguria e l' Emilia-Romagna.
Tòcchi do Piemonte d'ancheu son stæti stöicamente parte da Ligùria e da Repubbrica de Zena, comme Neuve, Gäi e Uà e ancheu i fan parte da Provinsa de Lisciandria.
Capoleughi de provinsa[modìfica | modìfica wikitèsto]
I capoleughi de provinsa do Piemonte son (in ordine arfabético):
Provinse da Region Piemonte[modìfica | modìfica wikitèsto]
- Provinsa de Lisciandria: a g'ha 190 comùn
- Provinsa de Asti: a g'ha 118 comùn
- Provinsa de Biella : a g'ha 82 comùn
- Provinsa de Cuneo (var: Cûni): a g'ha 250 comùn
- Provinsa de Novæa (var. Neuväa): a gh'à 88 comùn
- Provinsa de Turin: a g'ha 315 comùn
- Provinsa do Verban Cusio Òssola: a g'ha 77 comùn
- Provinsa de Verçelli: a g'ha 86 comùn
Nòtte[modìfica | modìfica wikitèsto]
- ↑ Òperatîva da-o 1970
- ↑ Dæto Istat - Popolaçión rescidénte a-i 31 de dexénbre 2020.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Piemonte


text:
Da coce cù u Thermomix Avemu sempre da piglià in contu a ricetta chì vulemu fà, perchè st'utensile da cucina passa per u tempu, sò sempre apprussimativi, per uttene a temperatura adatta, chì l'ingredienti sò mischiati o facenu una maionese in pochi secondi, ma dipende sempre da e velocità chì u thermomix hà, perchè ogni ricetta deve esse fatta in tempi diversi. Cusì ùn esitate micca aduprà u thermomix per u tempu per uttene e migliori ricette di u mumentu, perchè st'utensile da cucina facilita sempre e faccende.
Quì sottu avete un elencu di e ricette per Thermomix urdinate da u tempu necessariu per preparà. Sceglite l'opzione chì avete bisognu:


text:
Anni 1890
I anni 1890 son o decennio ch'o conprende i anni ch'i van da-o 1890 a-o 1899 inclûzi.
FætiModìfica
EuröpaModìfica
ÀziaModìfica
ÀfricaModìfica
AméricaModìfica
ÒceàniaModìfica
NòtteModìfica
- ↑ A fontànn-a Lebon, a Bruges, in ciàssa di Quatre-Piliers, a l'é staæta realizâ co 'n làscito de 5.000 frànchi de Pierre Alfred Lebon e l'é staæta inougurâ into 1895. L'architétto Eugène Bedeau o l'a travagiòu sôvia 'n bosétto do 1891, do scultô Antoine Margotin.
Âtri progèttiModìfica
- Wikimedia Commons a contêgne di inmàgine ò di âtri files in sce anni 1890


text:
Liguria
A Ligûria[5] (/li'gy:rja/; in italiàn: Liguria) a l'é 'na región de l'Italia setentrionâ grande 5.410 km², de 1.565.566 de abitanti (2016), con capoleugo Zena. Confinn-a a levante co-a Toscann-a e l'Emilia-Romagna, a nòrd co-o Piemonte, a ponénte co-a Fransa e a sùd co-o mâ Ligure.
O nomme o vegne da l'antiga popolaçión di lìguri.
Capoleughi de provinsa[modìfica | modìfica wikitèsto]
I capolêughi de provinsa da Ligûria son (da ponente a levante):
Stöia[modìfica | modìfica wikitèsto]
I antîghi Lìguri i se stansian in sce o litorâle mediteràneo da-o Rodano a l'Arno, ma pöi e migrasioìn di Celti, comme ascì e colonizaçioìn de Fenixi, Greghi e Cartagineixi, i se mesc-cian e se sostitoìscian parsialmente ai Lìguri a partî do IV secolo a.C.
A Ligûria costiêra a l'è suttamissa ofiçialmente dai Rumäni sôlo into II secolo a.C., con varie sacche autónome che, pe e caratteristiche do teritöio, i rescistiàn a-o contròllo diretto centrâle ancón pe' quarche dêxenn-a d'anni.
A paròlla Ligure / Liguria a l'è dæta a sto pòpolo primma da i Greghi, pöi da i Romani e a vêu dî lêugo paludôzo, acquitrìn.
In etæ clàscica centri importanti son Genua, Savo, Vada, Alba Intemelium, Alba Ingaunum, Lunae (st'ürtima a perdià manimàn d'importança scinn-a a-o definitio abandón into XIII secolo).
Èrto Mediȇvo: i Bàrbari, i Longobàrdi e i Frànchi[modìfica | modìfica wikitèsto]
Dòppo a chéita de l’Inpȇro Româno, a Ligùria a l’é stæta devastâ da-i Éroli e da-i Göti. I Bizantìn dòppo a goæra gòtica àn òcupòu tùtta a pàrte ch’a va da-o mâ a l’Apenìn e n’àn fæto a provìnsa bizantìnn-a da Ligùria (a Provincia Maritima Italorum). A región a s’é ridûta a-a sò fàscia costȇa, ch’a l’à pèrso i contàtti con l’oltrezôvo e a l’é stæta dónca “òbligâ” a rivòlzise vèrso o mâ. Inte l’ànno 641 a provìnsa bizantìnn-a a l’é stæta conquistâ da-o rè longobàrdo Ròtâri, aotô de l’ordinànsa ch’a l’à o sò nómme, e coscì a l’é diventâ “ducâto de Ligùria”, con Zȇna capitâle e ch’a faxéiva pàrte do grànde Régno Longobàrdo. Ghìé stæto fòndòu di monastȇ che ne vegnîvan da l’Abaçîa de Bòbio e són repigiæ i comèrci con l’intèrno ch’àn creòu e bâze pò-u svilùppo de l’agricoltûa, co-a difuxón de vìgne, de castàgni, di òivi e di franzoéi e a coltivaçión in teràssa. S’é avèrto nȇuve stràdde comerciâli co-a Cianûa Padànn-a a travèrso e futûre stràdde comerciâli e de comunicaçión: ȇuio, sâ, legnàmme, càrne, e coscì vîa. O pòrto de Zȇna o l’é diventòu “Pòrto frànco”, dónde tùtti i bàrchi poéivan atracâ, e quélle bizantìnn-e ascì. Co-i Frànchi into IX sécolo a Ligùria a l’é stæta spartîa inte træ “màrche”: l’aleràmica, l’ardoìnica e l’oberténga. Quéste dòppo àn fæto pàrte da “màrca marìtima”, nasciûa pe invigilâ cóntra i Saracìn e tegnîli lontàn da-o Mâ Lìgure.
Basso Mediêvo: A montâ de Zȇna[modìfica | modìfica wikitèsto]
A Lìguria e Zȇna: e stöie de queste dôe entitæ da òua in avànti són a mæxima cösa, in fæto richìscimo de consegoénse. Prìmma de tùtto o l’à scignificòu de segûo lâgrime e sàngoe pe-e popolaçioìn, vìtime de contìnoe e terìbili incurscioìn e abandonæ in prìmma lìnia. Ma co-i àrabi l’é arivâ ascì, e i zenéixi n’àn saciûo bén aprofitâ, ’na nȇuva, straordinâia dimensción colturâle, fæta de conoscénsa, téniche e esperiénse de navigaçión e de comèrci, contàtti mercantîli con tùtto o Mediterànio ch’o diventâva tut’asémme ciù picìn, ch’o l’à portòu, in mȇno de ’n sécolo a Çitæ da-a svugiâ e lontànn-a periferîa de ’n inpȇro òrmâi in crîxi a-o céntro de vicénde de ’n crestianȇximo in espansción. De fæti són stæte pöi e Croxæ ch’àn dæto a Zȇna o ròllo de protagonìsta marìtima ch’a l’aconpagniâ inti sécoli dòppo. O cûrmine da poténsa de Zêna o va da-a meitæ do sec. XIII a-a meitæ do sec. XIV, miàndola inte in quaddro internaçionâle, con i avegnimenti anatòlici e a crixi de vie comerciâli aziatiche pe via da fin da pax Mongolica e ascì a vegnûa di Ming int'ou Gattäiu). A stöia lìgure in etæ medievâle a l'è da çercâ fêua da-a tæraferma: in pratica, a stöia medievâle di Lìguri a va çercâ fêua da-a Ligùria.
A se svilùppa difæti, a partî da-a primma esperiensa crociâta, in zû a-e ativitæ - esplorative primma e mercantili pöi - de famigge e di alberghi po-u ciù zeneixi, interessando comonque a vitta de gente de tùtto o teritöio da región. A forsa econòmica da Repûbbrica mainâ a se manifesta con in impero coloniâle ante litteram in senso fortemente e strèitamente econòmico, con bâzi politiche fæte da 'na fitta ræ d'acòrdi politici e mercantili inte tùtto o Mediterraneo e o Mâ Neigro; dense son e prezense mercantîli lìguri da Gibiltæra scinn-a l'Azia çentrâ, con testimonianse docûmentæ inte 'na miriade de pòrti e croxevia comerciâli.
Pe mensionâne i ciù importanti:
- Southampton,
- i pòrti de Fiandre,
- Gibiltæra,
- l'area de Seviggia / Caddexi / Sanlùcar de Barrameda,
- a Provença tùtta,
- a Corsega comme posediménto diretto da Repubbrica de Zena pe ciù de 6 secoli,
- a Sardegna,
- a costa nordafricann-a con Bugia, Biserta, Bona e Tabarca,
- l'Egitto a Damietta e Lusciandria,
- Cipro con 'na longa ocupasion do pòrtio de Famagusta e o scacco econòmico a-a Coronn-a,
- Malta
- tütta a cósta mediorientäle da Gibelletto, za feudo personäle de inn-a famiggia ligüre (i Embriæghi), scinn'a-a l'Armenia de Cilicia, passando pe' Cesarea, Tiro, Sidon, Giaffa, Beirut, San Zane d'Acri.
- l'Anatolia, con a longa vitta d'a colònia de Scio (Chios), e Focea (Fêuggiavegia), Metelin, Pera de Costantinopoli, Bursa, Trebisonda, Sinope, Erzurum, Erzincan, Iconio (Konya), Enos, Cesarea d'Anatolia, Savasto (Sivas), Alessandretta
- a costa romena con Vicina, Moncastro, Chilia, Enisala, Isaccea
- a Crimea con Caffa, Soldaia, Cénbalo,
- e fôxe do Don con Tann- a
- i croxevîa aziàtichi de Astrakhan, Sarai, Samarcanda, scinn-a Culgia (Almaligh, o Armalicco) e a a Cinn-a sùd ocidentâle, con un fondego documentòu scin dinànsi a Taiwan.
- a Mesopotamia, con mercanti e costruttoî navæ a Baghdad
Comme o l'à scrito Roberto Sabatino Lopez, i alboî de mainaie reæ ingleise, spagnolla e sorvetùtto françeise gh'àn e reixe inta scheua ligure, co a ciamâ de meistranse da-e Rivee atte a formâ meistri d'ascia e arsenæ indipendenti. A Ligüria a s'è distinta atrescì in epoca mercantî e tardo medioevä pe-i so esploratoî (comme i fræ Vivadi, Lion Pancado, Lançerotto Maroxello, Antoniotto Usodemâ, segondo reçenti stüddi Zane Cabotto, oltre ovviamente a-o ciù nòtto Cristoffa Combo) e armiraggi (in primis Beneito Zaccaia, pòi Ansado De Mai, Oberto Doia, Oberto Spinnoa, scin a Andria Doia).
In sciä tæraferma Zena a piggia gradualmente o contròllo da maggiô pärte de a Ligûria, fin a-a cheita de l'ûrtima çittæ restâ formalmente libera, Sann-a, into 1528. Co a fin do mondo coloniä concomitante a l'avansâ ottomann-a (cheita de Costantinopoli do 1453 e de Caffa do 1475), comensa unn-a nêuva era. O periodo ch'o va da Carlo V / Andria Doia scin a i inissi do XVII secolo, ''El siglo de los Genoeses'', o l'è caratterizzao da-o poei finansiaio di banchê zeneixi e da-i prestiti a-a Coronn-a de Spagna. A Seiçento inoltrao començiâ unn-a nêuva e diversa longa decadensa ch'a se protraiâ per tûtto o Setteçento, scinn-a a renascita do periodo Napolionico e da Revolusion Industriä.
Etæ modèrna[modìfica | modìfica wikitèsto]
Apreuvo a l'invaxon françeize de truppe do Napolion Bonaparte do 1797, a Repubbrica de Zena a l'é primma transformâ inta Repubbrica Ligure e dòppo anessa a-o territöio françeize. A cheita do Bonaparte a coincidiâ co-a fìn de l'indipendensa de l'arcoâ region: dòppo l'efimera Repubbrica Zeneize, do 1814, o Congresso de Vienna o decretiâ, malgraddo i despiæ tentativi diplomatichi do Senato de sarvâ l'indipendensa e malgraddo a ferma contraietæ popolâ, l'anescion a l'invizo Regno de Sardegna, da sempre in conflito co-o poei dugâ. Nisciunn-a inutile quanto iresponsabile açion politico-militâ a saiâ intrapreiza a seguito de questa decixon, pe a paleize mancansa d'òmmi e mezi da desarmâ Repubbrica de fronte a-e potensialitæ belliche di Piemonteixi e de fòrse internasionæ prezente a Vienna. Termina coscì 'na stöia millenaia de aotònomo governo repubrican.
Dòppo ’n prìmmo perîodo de profónde inconprenscioìn fra i nemîxi de ’na vòtta e arivæ a-a ribelión ch’a l’à caozòu l’intervénto di bersaliȇri do La Màrmora (bonbardaménto da çitæ e doî giórni de sachézzo), e necescitæ teritoriâli, sociâli e econòmiche dàn i sò frûti e e recìproche conveniénse vȇgnan fȇua, coscì Zenéixi e Piemontéixi finìscian pe fóndise inta nȇuva prospetîva risorgimentâle e a vixón unitària. Scignificànte e articolòu l’è stæto o contribûto da Ligùria a-a càoza de l’Unitæ: bàsta aregordâ quésti nómmi, Giöxèppe Mazîni, Gofrȇdo Mamȇli, Giöxèppe Garibàrdi, Nîno Bîxo. In ségoito o Partîo Socialìsta Italiàn o l’aviâ a Zȇna l’inpùlso pe crésce. Tànti són i avantàggi chi-â Ligùria a l’acquìsta inte sto andaménto chi, e sôlo o séunno da sôla Zȇna çitæ-stâto sot’a-a proteçión di Ingléixi, contenplòu da-a Supèrba a Viénna, o peu métili in discusción rispètto a-o pîgro e decadénte perîodo de indipendénsa republicànn-a de prìmma. A realtæ a regàlla a-a Çitæ o ròllo de “Manchester Italiànn-a” e a sò Bórsa a l’é unn-a de ciù inportànti d’Ouröpa e o sò pòrto o renàsce spécce dòppo l’avertûa do Canâ de Suez.
O pasàggio da Régno de Sardégna a Régno d’Itàlia o l’é ’n camìn asæ difìçile e conplicòu, a-o quæ bén bén de nȇuve strutûe naçionâli no són preparæ. E inte sti problȇmi aministratîvi e instituçionâli o minìstro Ratàsci o trȇuva o ténpo e o mòddo de portâ vîa tòcchi de terén a-a Ligùria pe dâli a-o Piemónte. (Nȇuve – Novi Ligure – o l’é un de quélli tòcchi de terén insemme a-a Valle Borbéia) A ògni mòddo a Región, Zȇna in particolâre, a göde de ’na conscisténte prezénsa d’inprenditoî e de capitâli forèsti; Ingléixi prìmma e tedéschi dòppo, e quésto conbinòu co-e risòrse chi-â Çitæ a l’avéiva mìsso sciù into ténpo, ghe dàn ’na màrcia in ciù rispètto a âtre pàrti do Pàize. Ma quésto o no l’inpedìsce che asæ lìguri ségian costréiti a emigrâ vèrso l’América, in Argentìnn-a sorvetùtto. A Prìmma Goæra Mondiâle a l’é ‘na mànna pe-a Ligùria, pe Zȇna e pe Spézza dónde gh’é e ciù gròsse indùstrie de àrme ò sæ ’n’òportunitæ econòmica asæ conscisténte. O dopogoæra e a profónda crîxi ch’a pòrta a-a nàscita do fascìsmo no rispàrmian o capolȇugo ch’o védde o sò patrimònio industriâle asegnòu a l’IRI (nasciûa into 1933 con l’intençión de sarvâ e indùstrie andæte a bàgno dòppo a crîxi finançiària de l’ànno 1929 inti Stâti Unîi). A strutûa teritoriâle e aministratîva da Çitæ a no sopòrta o péizo da sò dimensción econòmica, e coscì Zȇna a s’alàrga in scȇ dôe Rivȇe scinn’a Nèrvi a Levànte e a Vôtri a Ponénte, e lóngo e valàdde do Bezàgno (scinn’a Pròu) e da Ponçéivia (scinn’a Pontedȇximo).
Nòtte[modìfica | modìfica wikitèsto]
- ↑ Òperatîva da-o 1970.
- ↑ (IT) Liguria, in sce it.db-city.com. URL consultòu o 23 seténbre 2021.
- ↑ Dæto Istat - Popolaçión rescidénte a-i 31 de dexénbre 2020.
- ↑ 4,0 4,1 4,2 (EN) Eurostat, GDP per capita in 281 EU regions, in sce ec.europa.eu, 26 frevâ 2019. URL consultòu o 23 seténbre 2021.
- ↑ Inte l'âtre grafîe: Ligüria, Ligŷrria, Ligüřia
Veddi ascì[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Liguria
Colégamenti estèrni[modìfica | modìfica wikitèsto]
- (IT) Scîto ofiçiâ, in sce regione.liguria.it. URL consultòu o 23 seténbre 2021.


text:
A figgia dottôa/Atto Terso
ATTO TERZO.
(In casa di Bernardo).
Scena primma.
BENARDO e USCIERE.
BEN. - Han piccôu: chi ghe saiä[?] (va ad aprire).
Usc. (entrando) – Sei voî, Bernardo Pifferi?
BEN. - Proprio mi, tûtto in t'ûn tocco. E coscì?
Usc. - D'ordine do sciô Commissäio seì çitôu a comparî a ûnn'öa doppo mëzogiorno, oscia, comme dixe o papê, alle ore tredici, davanti a lê, con vostra moggê e vostra figgia.
BEN. - Mi no sò cöse ve dî. Mi non ho da fâ ninte con o Commissäio de poliscia.
Usc. - Tanto mëgio per voî, ma intanto doveì comparî.
BEN. - Ma cose gh'é de nêuvo?¨
Usc. - E mi sò assæ. Ghe veddieì. Chì gh'é o pappê da çitazion (lo porge). O mæ doveì l'ho fæto. Addio (parte).
BEN - Meschin de mi! Me mettiàn ancon in prexon? Io me faiàn processo pe-e botte ch'ho dæto a-o Bastian? Ma s'o se e meitava. Brigida, Zabetta, vegnî presto sciù.
BRIGIDA, ZABETTA e detto,
BRIG. – Cöse gh'é de nêuvo? Chi é vegnûo?
BEN - Oh! questa no me l'aspëtâva davveì! Son ûn ommo rovinôu.
BRIG. – Ma cöse t'é intervegnûo, pöveo mæ ommo?
ZAB. - Cöse gh'é mai, Benardo.
BEN. – Quella poscitoëse de figgia a l'é a causa de tûtte e nostre rovinn-e.
BRIG. - Mascarsonn-a; a vêu fâne moî de raggia e de magon. Ma parla. Cöse gh'é?
BEN. - Unn-a grande disgrazia. Insomma mi, ti e lê semmo ciammæ davanti o Commissäio de polizia. Ecco chì a çitazion ch'ha portôu aoa l'usciere. A non è grossa? E dev'ëse pe aveì tiôu a forma de scarpe in ta testa de Bastian.
BRIG. - Poscibile? Gente onorata comme semmo noî fâ de queste figûe! Ëse ciammæ da o Commissäio. Ëse scöxii da tûtto o vexinato. Mi non ho mai montôu quelle scäe e sperâva de no montâle mai in vitta mæ. O dixe ben o proværbio: Finché s'ha denti in bocca, no se sa cöse ne tocca. E tûtto pe quella figgiûssa chi no vêu mai öbedî ai sò genitori. Ma ti ascì, Benardo, scûzime, ti doveivi in pö moderâte, e no tiâ e forme de scarpe in ta testa a-a gente.
BEN. - E chi se poeìva tegnî a-o moddo ch'o m'ha aççimentôu? Me rincresce, Zabetta, perché o l'é vostro fræ.
ZAB - Pe questo non eì da afflizzive. O torto o l'é o sò. Ma sentî, Benardo. Seì seguo d'ëse çitôu pe-e botte dæte? Mi penso che o Commissäio o vorriä dâ ûnn-a lavata de testa, in vostra presenza, a vostra figgia e a mæ fræ pe-o poco giûdizio che mostran tûtti duî.
BEN. - Ch'a segge coscì? Squæxi me persûado. Benedetta voî, che me ritornæ in vitta, se mai a finisce presto e con poco mâ.
BRIG. - Sci, ma intanto a brûtta figûa d'andâ da-o Commissäio besêugna fâla; e pe corpa de quella scorlûssoa. A l'é proprio da rëo! Eì visto. Gh'emmo dæto di scciaffi ben meitæ, e aoa a l'é de là immoronâ! E me formigoa proprio e moen; ne faiæ tanti menissi.
BEN. – Aoa carmite via. Se o Commissäio o ghe daiä ûnn-a remansinn-a comme va, forse a mettiä giûdizio.
BRIG. – Coscì foîse. Ma tant'è, questa de doveì andâ da-o Commissäio no-a posso colâ. E ti veddiæ che ghe ne saiä pe noi ascì. O ne diä che non emmo allevôu ben nostra figgia e che no-a semmo cûstodî. Ma s'o tocca questo tasto, ti sentiæ cöse ghe saviö dî. O sò mi, e ti o sæ ti ascì, pïveo ommo, cöse s'é fæto pe allevâla ben. De prediche se ghe n'emmo fæto! E cattivi exempi no ghe n'emmo dæto mai. No me regordo che in sò presenza se segge mai dîto ûnn-a parolla fêua de mezûa. Te-a chi ch'a l'arriva.
GIGGIA e detti.
BRIG. – Vegnî, vegnî, che t'ë o nostro desönô.
ZAB. – Giggia, fæ a mæ moddo, domandæghe scûza.
GIGG. – E de cöse?
ZAB. – E ve pâ poco asconde ûn ommo in casa, e coscì fâ ciammâ vostro poæ e vostra moæ da-o Commissäio?
GIGG. – Sta a vedde se a l' é colpa mæ. Vostro fræ o m'ha dæto da intende ch'o l'ëa quello ch'o non é, ûn gran scignor, e che innamuôu di mæ talenti, do mæ spirito, o voeìva spozâme. E mi pensâva de fâ a mæ fortûnn-a e quella di mæ genitori.
ZAB. – E con ëse tanto dottôa, ve l'eì sciorbìa a questo moddo. De bèlle paole mæ fræ o l'é capaçe a dâvene di sacchi. Ma son tûtte poule e nint'ätro.
GIGG. – No son sole parolle. A promissa o me l'ha fæta in scrïto, e se son stæta mincionn-a a creddighe, aoa vêuggio ch'o me-a paghe. Sacciæ dunque che son mi che gh'ho dæto querela in giûstizia e l'é pe questo che semmo ciammæ da-o Commissäio.
BRIG. – E quande ti gh'ë stæta da-o Commissäio?
GIGG. – O piggiôu o zeneize cädo. Mentre voîätri mangiâvi zù in cuxinn-a, ho visto da-o barcon che Bastian, zà che Bastian va, e o non é ciù o sciô Florindo, o l'intrâva, là in fondo da stradda, da-o Commissäio, e mi, visto no visto, ghe son corrîa apprêuvo comme ûnn-a fûria. L'ho trovôu ch'o dâva querela chì a-o poæ pe-a botta piggiâ in ta testa, che o gh'ha ûn borlo chi mette puïa, e mi gh'ho dæto a lê querela d'impostô.
BEN. – E mi ghe daiö quella de violazion de domicilio, ch'o l'é intrôu in casa mæ sensa mæ licenza a ingannâ mæ figgia. Se-a veddiëmo. Aoa sò e cöse comme son. Non ho ciù puîa d'andâ da-o Commissäio. Finarmente ti n'hæ fæto unn-a de ben.
ZAB. – S'a l'é coscì, me rincresce ch'o l'é mæ fræ, ma a giûstizia avanti tûtto, poeì insciste perché o segge condannôu a pagâve ûnn-a bèlla somma pe-i torti ch'o v'ha fæto.
BRIG. – E dove o-i piggia i dinæ, s'o no n'ha, comme eì dîto stamattin?
ZAB – Se ghe fa sequestrâ a paga do sò impiego.
BRIG. – L'é vëo! Che donna che seì voî! Aviæ piaxeì che ghe foîsci voî ascì da-o Commissäio, che ghe saviësci descorrî ben.
ZAB. – All'ûdienza no se pêu intrâ se no s'é ciammæ. Faiö coscì, pa contentâve. Vegniö con voî e me fermiö in sala, e se ve riesce de fâme intrâ in discorso, e fâme ciammâ, allöa intriö e diö quello che no savieì dî voîätri.
BRIG. – Ma brava, Zabetta; fæmo coscì.
BEN. – Via dunque, andemmo, che dozz'öe l'é tanto che son sêunnæ e saiä tosto ûnn'öa e da-i Commissäi besêugna ëse puntuali.
BRIG. – T'hæ inteizo, neh! Giggia, cöse ha dîto chì a Zabetta? de fâse pagâ pe l'impromisse fäse ch'o t'ha fæto. E poi t'accattiö ûn pâ de pendin d'öu, se piggiëmo tanti dinæ.
GIGG. – Aoa sei vegnûa ûmia eh! moæ? Via dunque andemmo.
(Sala d'udienza del Commissario).
COMM. – Insomma voi avete tutti i torti, se sono vere le accuse che vi si fanno dalla ragazza Pifferi.
BAST. (colla testa legata) – Signor Commissario, e non tien conto delle percosse ch'io ho ricevuto dal Bernardo suo padre?
COMM. – Ben le avete meritate. Non si va in una casa a far trattati con una giovane di nascosto dei suoi genitori. Il fatto vostro equivale ad una violazione di domicilio. Certo il Pifferi non doveva passare a vie di fatto, ma bisogna tener conto della vostra provocazione, della sua rozzezza e dell'essere in casa propria ove voi vi eravate illegittimamente intruso.
BAST. – Ho capito; mi tocca il danno e le beffe.
COMM. – Colpa vostra. E aggiungete che voi siete già noto alla giustizia e pregiudicato per altre marachelle passate.
BAST. – Ma, signor Commissario.....
COMM. – Basta così. Sensa[sic] la presenza di tutte le parti contendenti, non si può fare un giudizio (Suona il campanello).
Usc. (entrando) – Comandi.
COMM. – È in sala la famiglia Pifferi?
Usc. – Eccellenza, sì.
COMM. – Entrino.
(L'usciere introduce la famiglia Pifferi).
BENARDO, BRIGIDA, GIGGIA e detti.
BAST. – (Ancon d'assæ che con lö no gh'é mæ sêu.)
BRIG. – (entrando a Bernardo: Mîa, mîa, che filosomia ha sto Commissäio).
BEN. – (Sitto, ch'o no te sente).
COMM. (a Bernardo) – Avvicinatevi. Chi siete voi?
BRIG. – O bèlla questa! Sciâ n'ha mandôu a ciammâ con tanto de pappê e sciâ no ne conosce?
COMM. – Pettegola, tenete la lingua a posto, altrimenti...
BEN. – E taxi, son e interrogazioin d'ûso.
COMM. – Rispondete dunque, uomo; dite il vostro nome, presto.
BEN. – Benardo Pifferi condan Baciccia.
CoMM. – Quanti anni avete?
BEN. – Circa træ vintenn-e.
COMM. – Dunque sessanta.
BEN. – Se commensa a sciûsciâ e poi in ta settantenn-a s'assetta.
COMM. – Che mestiere fate?
BEN. – O savattin; ma travaggio anche de nêuvo, se posso servîlo...
CoMM. – Sapete i doveri d'un padre verso la propria figlia?
BEN. – A-a bèll'a-a mëgio, me pâ de saìli, ma sciâ sacce che mi ghe staggo poco in casa.
COMM. – Dunque questa cura voi la lasciate tutta alla moglie. BEN. – Questa cûra? cöse öriä dî?
COMM. – Voglio dire se il peso dell'educazione è tutto appoggiato a vostra moglie.
BEN. – E scignor sci. Ma quarcosa fasso mi ascì.
COMM. – E vostra moglie è questa vecchia qui?
BRIG. – Comme vecchia? Non ho ancon un cavello gianco, ho ancon tûtti i denti, e se sciâ vêu scommette a chi cöre ciù, mi ghe scommetto. O me dixe vëgia! Vëgia a mi!
COMM. – Dico a voi, Bernardo, e voi dovete rispondere, Questa è vostra moglie[?]
BEN. – Pe mæ disgrazia, scignor scì.
BRIG. – Benardo, ti pêu leccâte e dïe d'aveì ûnn-a donna comme mi.
BEN. – Via, no t'arraggiâ: l'ho dîto pe rïe.
BRIG. – (Vëgia a mi! E scì che lê o l'é ûn zoënotto! O l'ha a fede de battæximo camoä ciù che a mæ).
COMM. – A voi, brontolona, come vi chiamate?
BRIG. – Brigida, a-i sò comandi.
COMM. – Di quale casato siete?
BRIG. – Oh bèlla! da casadda de mæ maio, Pifferi.
COMM. – Che pazienza! Domando il cognome di nascita.
BRIG. – Ma allôa sciâ doveiva dîme de che casadda ëo, e non de che casadda son; e gh'aviæ sûbito risposto, di Rigagnoli. Casadda antiga eh!
COMM. – Sicuro, quanto la pioggia.
BRIG. – E i mæ vëgi aivan di tibi-södi; guägnæ onestamente però. Ma mæ poæ, requiesca, o l'ha avûo tante desgrazie, che o s'é ridûto a-o verde. E pe questo meschin, o l'é stæto obbrigôu a mettise pe garson da-o Frûga, o bûtteghinê là verso Sarzan. Sciâ l'aviä conosciûo. O l'ëa quell'ommo grande ciù che mi, rosso in faccia..... con ûnn-a brigoa grossa in sce-o naso....
COMM. – Ma a che servono queste chiacchere. Dite il nome di vostro padre.
BRIG. – Berto Gian-Stea, perché o n'aveiva duî nommi, quello de mæ messiavo e quello de sò poin. Pe nommiägio ghe dixeivan o Rompiscatoe, perché quando arrivâva in negozio de casce de sûccôu e caffè, o padron o ciammâva sempre lê pe descciödâle.
COMM. – Voi quanti anni avete. Dite la verità.
BRIG. – I ho giûsto compii o giorno da Sanscion[1]. E tûtti i anni, quello giorno, allêugo l'êuvo da mæ gallinn-a, perché sciâ saviä voscià che sciâ l'ha stûdiôu, che l'êuvo da Sanscion o no marsisce, e o porta ben a chi ghe passa sotto, mettendolo in çimma a ûnn-a porta. Chi passa sotto l'êuvo da Sanscion, no pêu andâ in perdizion, dixe o proverbio. E i proverbii son giûsti.
COMM. – E voi siete una seccatora. Ma quanti anni avete finiti?
BRIG. – No vêuggio di böxie. Vëamente no me ne ricordo. A fede de battæximo l'ho in casa in to bancâ. Ma se ghe faiä sûbito o conto. Mæ moæ a me dixeiva sempre che quando son nasciûa lê a l'aveiva vintiçinque anni. E l'ëa de domenega, a mëzogiorno.
COMM. – Che giova saper questo?
BRIG. – Sciâ me lasce finî; sciâ veddiä che giova. Mæ moæ a l'ha dîto de sci o primmo anno do colèra a Zena e a l'aveiva vintiduî anni precisi.
COMM. – Dunque siete nata del 1840 e ora avete 54 anni.
BRIG. – Sciâ me scûse; sciâ s'intendiä de fâ o Commissäio, ma de conti sciâ no se n'intende ann'acca. E ghe pâ che mi segge ûnn-a donna de 54 anni? Se n'aviö 45 saiä o mascimo. Ma no devo aveì manco questi, n'é vëo, Benardo?
BEN. – Mi no sò dî ätro che da ti a mi gh'é[sic] passa ben poco tempo. Per mi i anni crescian; per ti forse no cresciàn. Se andemmo avanti coscì, fra poco tò figgia a te passiä avanti in ti anni.
COMM. – Forse sono 10 anni che dite sempre d'averne 45.
BRIG. – Sciâ deve saveì che mi no son de quelle donne che in te cöse dîxan ûn pö a ûn moddo e ûn pö a ûnn'ätro.
COMM. – Oh, finiamola. Scriverò solo 50. (Scrive cantarellando):
El io che il ver sapere non potea,
Andai scrivendo il meglio che sapea.
E voi, Erminia o Giggia?
GIGG.– Io? 17.
BRIG. – Ti n'hæ dixêutto, ben ciocchæ.....
COMM. – Non vi scaldate se la figlia imita la madre.
BRIG. – (Basta ch'o me dagghe sempre torto o l'é contento).
COMM. – Brigida, sapete voi i doveri di madre?
BRIG. – (A Bernardo: Aoa ghe semmo: te l'ho dito ch'o diä coscì? Ma no dûbitâ, che ho piggiôu coraggio, e a lengua in bocca a me stà ben). Armeno, sciô Commissäio, creddo de saveili.
COMM. – E tra i doveri di madre da voi ammessi, c'è quello di custodire bene le figlie, massime quando sono giovani e di poco giudizio?
BRIG. – Scignor sci, e no fasso pe vantâme, ma ghe ne saiä poche moæ che se m'assomeggian in questo.
BEN. – Chi poi non é comme a question di anni. Sciâ s'assegûe, sciô Commissäio, che in questo a dixe o vëo.
BRIG. – E pe-i anni ascì ho dito o vëo. Benardo, l'é ûn pesso che non emmo quistionôu ; ma se ti m'aççimenti, te rispondiö anche davanti a o Commissäio.
COMM. – Zitti lì. Ditemi voi: lasciare sole le figlie in casa quasi tutta la giornata si chiama custodirle?
BRIa. – Capiscio cöse sciâ vêu dî con questa interrogazion congestiva[2]. Ma sciâ me stagghe a sentî. A oscià a-a fin do meize ghe portan a sò paga in tanti plurimi sêunanti e ballanti; ma a mi, pövea donna, no gh'é nisciûn chi me ne porte pe un castellazzo. Ogni giorno se litiga o disnâ co-a çenn-a. O mæ ommo meschinetto o laoa quanto o pêu, ma i guägni d'ûn savattin son pochi, e se no m'inzegnasse mi ascì de fâ servixi e guägnâ quarche scaggia, saivan êutto giorni pe settemann-a che besêugniæ fâ croxette. Posso dunque stâ sempre in casa a cûstodî mæ figgia? Se ghe staggo quando posso, e ghe capito d'in tanto in tanto all'improvviso, pe acciappâla in sce-o fæto, se öcorisse, comm'ho fæto stamattin, creddo d'aveì soddisfæto a-o mæ obbrigo. De mæ figgia però, no fasso pe dî perché a segge a mæ, ma me ne posso fiâ.
COMM. – (con ironia) Oh sicuramente! Dite, conoscete voi quest'arnese? (accennando Bastiano).
BRIG. – Da stamattin in sà, che l'ho trovôu ascöso in casa mæ.
COMM. – E di vostra figlia potete fidarvi!
BRIG. – Ma mæ figgia a non é in corpa, e ansi a gh'ha dæto querela perché o voeiva ingannâla. BEN. – E mi ghe a daggo aoa perché intrôu in casa mæ, comme ûn laddro, de nascosto.
COMM. – Querela per violato domicilio, volete dire.
BEN. – Scignor sci, querela do domicilio.
BAST. – E mi accûso Benardo d'aveìme rotto a testa con a forma de scarpe.
COMM. – Zitto voi. In tribunale non si parla senza essere interrogati. Siete colpevoli tutti.....
BRIG. – Mi noe....
COMM. – Volete tacere? Se no, vi faccio legare.
BRIG. – No, no, sciâ no s'incommode. Taxo.
COMM. – Siete colpevoli tutti, e, un dopo l'altro, darò a ciascuno il fatto suo. Comincio appunto da voi (a Brigida). Voi siete una madre balorda. Avrete la buona intenzione di ben educare e custodire vostra figlia, ma non vi riuscite punto.
BRIG. – Perché a no m'öbedisce e a fa a dottôa.
COMM. – State attenta. Se avete a lamentarvi perchè, coll'essere infarinata di qualche studio, si è insuperbita e si è guastata col frequentare la scuola, perchè l'avete voi ciecamente lasciata andare a scuole guaste? Frequentare con cattive compagne? Leggere libri che rovinano testa e cuore delle ragazze, quali sono i romanzi moderni, per non dire di libri peggiori?
BRIG. – Ma mi no i sò distingue i libbri.
COMM. – E fateli vedere a chi ne sappia più di voi.
BRIG. – Ma mæ figgia a l'ha tanta coæ d'istruîse e a l'ha a testa bonn-a eh! che a se-a batte magara con oscià, s'a parla in virgola.
COMM. – L'istruzione soda, vera e buona è cosa santa; e i genitori sono obbligati a procurarla ai loro figli; ma scuole e maestre e professori possono essere di due sorta; e una buona madre deve considerare a quali scuole manda la figlia sua e a quali mani la affida. – E questo che dico a voi, madre, intendo sia detto qui anche al padre di questa ragazza. I buoni genitori devono anche vegliare che le figlie non prendano relazioni pericolose.
BRIG. – Mæ figgia a no n'ha relazioîn cattîe.
COMM. – Voglio crederlo, ma al pericolo vi si è messa, per poco giudizio suo e per incuria dei genitori. Almeno quel che fu vi serva di lezione per l'avvenire. – Ora a voi, ragazza.
BEN. – Sciâ ghe sbragge comme va.
GIGG. – Mi son vegnûa pe dâ querela.....
COMM. – Perchè vi ho chiamata. Quando io parlo non devo essere interrotto. – Voi fate la dottora, ma siete una scervellata. Una istruzione superficiale, senza base di religione, quale si dà nella scuola che voi avete avuta la disgrazia di frequentare, ha empita di fumo e di superbia la vostra testa e l'ha lasciata vuota di vera istruzione. Vi credo onesta nei vostri intendimenti e nella vostra condotta, ma l'ambizione di togliervi dallo stato in cui la Provvidenza vi ha messa, vi fece dare facile credenza alle promesse di un imbroglione. Una figlia assennata non tiene trattative segrete con alcuno. Se un giovine si presenta a farle lusinghiere proposte, gli dice: Andate a parlare con i miei genitori, e tosto si ritira.
BRIG. – Finn-a chì o te dixe ben, Giggia.
COMM. – Dunque lo scorno d'essere stata burlata giovi anche a voi, e il vostro esempio a tante altre teste leggere come la vostra. – Adesso darò corso alla vostra querela e farò giustizia di colui che è di tutti il piû colpevole. – Avanzatevi, Sebastiano Briccone.
BAST. – Questo o non é o mæ cognomme.
COMM – È però quello che meritate. Voi siete accusato dalla qui presente Erminia o Luigia Pifferi d'averla ingannata con false promesse, mentendo il vostro nome e la vostra condizione.
BAST. – Che prêuve a prodûe?
COMM – Testimonii e carta.
GIGG. – (presenta un foglio) Ecco chi a scrïtûa ch'o m'ha fæto.
COMM – Poi voi siete abbastanza noto alla giustizia e pregiudicato. Si conosce tutto il vostro passato. Tuttavia sentiamo i testimonii. Bernardo, che dite di costui?
BEN. – Ch'o l'é in cattîo pappê, in poco de bon, degno d'ëse appiccôu e poi misso in galëa. L'ho trovôu ascöso in casa mæ in te l'armäio do formaggio. E ho diritto che no me vegne in casa gente che no conoscio e de nascosto.
BAST. – Vostra figgia a m'ha aværto.
BEN. – Se mæ figgia a l'é ûnn-a balorda, pëzo per lê e gh'ho zâ fæto brûxâ a pelle ciû d'ûnn-a votta; ma voî seì stæto o primmo a fâghe vedde bisce baggi.
BAST. – E d'aveìme inciagôu in ta testa....
BEN. – Me rincresce de non aveìvela scciappâ comme ve meitâvi.
COMM. – Olà, non veniamo a questioni in tribunale. Ho domandato il vostro parere sulla moralità di costui e non altro.
BEN. – Ebben ho dito e ripeto ch'o l'é ûn mascarson e ûn biforco matricolôu.
BRIG. – E ûn laddro....
COMM. – Di questo non vi sono prove. Che vi ha rubato?
BRIG. – O saviä lê.
COMM. – I sospetti non si ammettono in tribunale.
BRIG. – Ma ch'o l'é ûn maifabene, in avanzo de galëa, questa a l'é veitæ sacrosanta. Se sciâ no me credde, sciâ o domande a sò sêu a Zabetta, ch'a m'ha accompagnôu fin chì e a l'é de là nell'anticamia.
BAST. – A ghe mancava lê, quella lengua de battoëzo.
COMM – Usciere.
USCIERE, poi ZABETTA e detti.
Usc. – Comandi.
COMM – Che passi la Elisabetta, quella donna che accompagnò costoro, se è nell'antisala.
ZAB. (entrando d'impeto) – Son chì mi.
COMM. – Molto pronta.
Usc. – A stâva a aggueitâ e a senti da-o pertûso da ciave, e no poeìva tegnîla inderrê.
ZAB. – Segûo, e voeiva vedde o mæ giûsto, e a voî cöse ve n'importa?
Usc. – Parlæ con rispetto, che son in divisa seì?
COMM. – Voi andate di là (l'usciere esce), e voi, Lisabetta, rispettate gli agenti pubblici e la loro divisa.
ZAB. – Oh, mi no son ûnn-a ciattellosa; sò tegni a lengua a segno; ma che me rispettan. – Brava Brigida. Ho sentio tûtto, seì. Eì parlôu comme ûn libbro stampôu. E tremmâvi de presentâve a-o Commissäio!
BRIG. – Montando a scäa tremmâva davveì, ma poi me son fæta coraggio.
COMM. – Hanno finito loro signore di far conversazione?
ZAB. – O ne dà de voscià, Brigida; brûtto segno. - Sciô Commissäio son a-i sò comandi.
COMM. – Lisabetta, conoscete voi quest'uomo? ZAB. – Saeìva mëgio per mi e per quanti son chì che no l'avescimo mai conosciûo.
COMM. – È vostro parente prossimo?
ZAB. – Pe mæ disgrazia o l'é mæ fræ.
COMM. – E così francamente vi mettete contro di lui?
BAST. – Ti senti, böxarda? Anche o sciÔ Commissäio o t'ha conosciûo pe ûnn-a lengua d'infærno.
ZAB. – A mi böxarda? A mi lengua d'inferno? A mi ti dixi? Sciô Commissäio, sciâ me fasse mette a man in sce qualunque de sti pappê e libbri che sciâ l'ha davanti, che son pronta a zûâ che l'é vëo quello che diggo. Bastian o l'é mæ fræ, sci, ma me verghêugno che o segge.
COMM. – Dite quello che ne sapete e che interessa la giustizia, ma in brevi parole, veh!
ZAB. – Mi parlo sempre cûrto. In due paole me sbrigo. Questo mandilâ fin da piccin o n'ha mai ösciûo fâ de ben. O s'é misso a tûtti i mestê e o non é riûscîo a stâ in nisciûn lêugo; o l'ha giôu mëzo mondo façendo o pellandron, o ciarlattan, o paggiasso; o l'é càrego de peccôu ; o l'é fäso comme l'anima de Giûdda, pe ingannâ o proscimo. O sà questa pövea figgia, che vesce o ghe n'ha contôu sine fine; e presto anche sò padron e o figgio de sò padron se n'accorziàn do bèllo astô ch'han in casa. Ho dito assæ e se non é vëo quello ch'ho dîto, öriæ ëse....
COMM. – Zitto, lasciate le imprecazioni da parte. Imputato, che avete a dire in vostra difesa?
BAST. – Son böxardaie; o l'é venin chi a fa parlâ.
ZAB. – E taxi, pesso de tûtto zù, dunque te sgranfigno.
COMM. – È inutile negare la vostra cattiva condotta. Se anche queste donne non avessero parlato, qui (mostra un grosso libro) sui registri della polizia sono scritti i vostri meriti passati.
ZAB. – T'ë ûn birbo matricolôu e t'hæ i pappê brûtti, tûtti o san.
COMM. – Tutte le testimonianze sono a vostro carico; e questa carta, scritta di vostra mano, manifesta le vostre imposture. Ora sentitene la lettura: « Mia Erminia diletta. Se voi consentite ad essere mia, io « vi giuro sull'onor mio.....
ZAB. – Onô? O no n'ha mai avûo.
COMM. – « ... che vi farò ricca e felice. Le mie ricchezze « non possono numerarsi...
ZAB. – L'é vëo. Quello che no gh'é no se conta.
COMM. – « ... Io barone...
ZAB. – Pe fâ de baronate o l'é nûmero ûn.
COMM. – « ... nobile Commendatore, Marchese di...,
ZAB. – Marcheize co-e stacche pinn-e de peixe.
COMM. – « .... vi comunicherò i miei titoli..... » e basta così che il resto non merita d'essere letto. Conoscete questa vostra firma? Florindo Frigoli Marchese di Radicòfani.
ZAB. – Sentî, Brigida, o re di Còfani? Sciô Commissäio o l'ha farsificôu nomme, cognomme e titoli. O se ciamma Bastian di Ciamberlini. Sciâ ghe dagghe ûn cäso de derrê e sciâ o mande in Calicûtte.
COMM. – Sareste troppo discreta, dopo tante accuse. Già le donne sono tutte lingua e nient'altro. Florindo o Bastiano è reo convinto d'avere ingannato con false promesse questa giovane.
BAST. – Mincionn-a lê che a se l'ha creddûe.
COMM. – E l'avete perciò pregiudicata nella fama presso coloro che la credevano giovine accorta e giudiziosa, Dunque un reato c'è, reato di simulazione, di falsità e d'inganno. Ed è altro reato l'esservi nascosto in casa altrui dando fondato sospetto di male intenzioni. Il Codice vi condannerebbe ad un anno di carcere ed una multa da pagarsi alle parti lese.
BAST. – E a mæ testa rotta?
COMM. – Avere la testa rotta è circostanza attenuante. A voi, Bernardo, non era lecito farvi giustizia di vostra mano. Si ricorre ai tribunali. Perciò le spese di medicatura sono a vostro carico. In conclusione: Io condanno Sebastiano dei Ciamberlini a tre mesi di carcere e lire 500 di multa da pagarsi a Luigia Pifferi.
BRIG. – No bastan, sciô Commissäio, armeno 1000.
COMM. – Non ispetta a voi fare queste osservazioni.
ZAB. – Scibben, se vedde che o sangue o non é ægua. Pöveo mæ fræ: o l'é un mascarson, e o se merita a prexon e a galëa: pûre aoa o me fa compascion.
BAST. – Ah sci neh! Aoa te rincresce doppo aveime rovinôu co-e tò parolle! Aoa ti cianzi! Lagrime de cocodrillo, ch'o se mangia a gente e poi o e cianze morte. Ma sciortiö d'in prexon e t'aggiûstiö ti e a Brigidon.
BRIG. – Sciô Commissäio, pe caitæ, sciâ no-o lasce ciù sciortî d'in prexon, che manaman o n'ammassa tûtti.
ZAB. – No ghe pensæ, Brigida. Mæ fræ o non é capaçe de fâ mâ a nisciûn. Da caladda o ne sa fâ, ma poi o n'é manco bon a ammassâ ûnn-a prûxa. – Sciâ digghe, sciô Commissäio, se ghe porrieiva mandâ a quello pöveo däio in prexon ûnn-a strapunta e quarche cösa da mangiâ?
COMM. – Potete farlo. Ma pocanzi così adirata con lui e ora tutta compassione?
ZAB. – Cöse sciâ vêu, mi son fæta coscì; se m'attissan, guai; ma poi son de bon chêu. Ho sbottôu, me son sfogâ, aoa poi me ven da cianze, perché mæ fræ o l'é. Voî cöse dî, Giggia?
GIGG. – Mi ho deciso de mette testa a cadèllo. A lezion d'anchêu a me serviä pe sempre; no vêuggio ciù fâ a dottôa, né ëse insolente, ambiziosa e disöbediente, ma figgia sottomissa, virtuosa e casalinga.
COMM. – Ottimo proponimento. Siate in esso perseverante.
GIGG. – Sciô Commissäio, se mi e i mæ genitori ghe perdonascimo a Bastian, sciâ porrieiva retiä a sentenza?
COMM. – Può essere.
GIGG. – Dunque mi ghe perdonn-o de chêu e prego o sciô Commissäio ad aveì pietæ de lê. Poæ, moæ, cöse di?
BEN. – E mi ascì ghe perdonn-o.
BRIG. – Mi noe.
ZAB. – E via, Brigida.... Meschin, se o va in prexon o perde l'impiego e o resta a pan domandôu.
BRIG. – Ebben pe amô vostro perdonn-o mi ascì.
COMM. – Dunque è fatta grazia a Sebastiano: torni al suo padrone e tutto sia finito.
In sce-a fin de Carlevâ
Questa grazia a se pêu fâ.


text:
Congresso de Vienna
O Congresso de Viénna (in tedesco: Wiener Kongress) o l'é avegnûo da-i 18 de seténbre do 1814 a-i 9 de zùgno do 1815 inta çitæ de Viénna e o l'à remesciòu tùtti i confìn d'Ouröpa dòppo a sconfìtta de Napolión.
Quélla sciortîa da-e boràsche napolióniche a l’ȇa ’n’Ouröpa diferénte, con di nȇuvi protagonìsti e sénsa spàçio pe-i stâti picìn e déboli e de nisciùn interèsse pe-i Gréndi. A despȇto di inpégni pigiæ e di tentatîvi disperæ fæti a Viénna da-i pöchi zenéixi ch’ȇan stæti amìssi, a Repùblica indiféiza a l’é stæta “regalâ” a-i Savöia, chi-â trasfórman inte ’n Ducâto agregòu a-o Régno de Sardégna. Fémmo notâ chi-â Ligùria, a diferénsa de tùtte e âtre Regioìn italiànn-e, a no l’à mâi aprovòu l’anesción a-o Stâto Sabàodo prìmma e a-o Régno d’Itàlia dòppo co-i plebiscîti ò âtre fórme de democraçîa.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Congresso de Vienna


text:
Mentun
Mentun (Mentàn ün mentunascu) è üna cumüna françese d'u departamentu d'i Arpi-Marìtimi sitüà a ra fruntiera cu r' Italia, visina d'u principatu de Mùnegu a sulamente sete kilòmetri. È tamben üna staçiun turìstica renumà d'a Costa d'Asür, Syden cuma diju i norvegian per e coste lìgura, pruvençala e catalana.
GeografìaModìfica
Mentùn è sitüà en Fransa a ra fruntiera cu r' Italia, a sulamente sete kilòmetri da u Principatu de Mùnegu.
A storiaModìfica
E tracie ciü veye sun d'ün castelu bastiu da u conte de Ventemiya. Serà poei d'a famiya zanese Vento ch'à fau ela tamben ün castelu ch'è r'urìgine d'a cità d'anchoei.
A cità è mençunà a prima vota en d'u vinti dui lüyu 1262 (mila dui çentu sciüscianta dui) ünt' ün cuntrate de paje üntre Charles d'Anjou e Zana.
Ün 1346 è gagnà da u segnur Carlu Grimaldi d'u Mùnegu e resta munegasca fint'a 1848 cun a parentesa d'a Revulüçiun françese e d'u primu imperu che l'avevu mesa ünt' u departamentu d'i Arpi Marìtimi ün r'arrundissamentu de San Remu.
Ün 1848 Mentun s'à diciarau "cità lìbera" ch'è stà lestamente pruteta poei anessà da ra Savoia, poei stacà a 'ra França ün 1861. Fò savè ch'u principu aveva creau üna tassa sciü d'i limui ch'eru a prudüçiun che faceva vive ra magiurança d'a pupülaçiun de Mentun. Gh'èn ancura anchœy üna festa d'u limun ch'è ün pieijè d'a gente e tamben ün argümentu turìsticu.
Napuleun Terçu à pagau trei miliui de franchi a u principu Carlu terçu de Mùnegu ün cumpensaçiun.
Pòsti de interèsseModìfica
Cità de vacançe, se vede tamben cun a grande varietà de lœghi de cülte diversi.
Ultre e numbruse geije catòliche e a geija urtudossa rüssa gh'è sun tamben üna geija anglicana, ün templu scoçian, ün templu calvinista che sun tüti trei d'u deije-nœvieme sèculu.
Ghè sun tamben üna sinagoga, e üna sala d'u regnu per i testimoni de Jehovah.
Cun tütu ailò, a geija principale e fieressa de Mentun è a basìlica barroca Sant-Michè-arcàngelu.
EcunumìaModìfica
Cuma Cannes e tüte e cità d'a Costa d'Asür a cità è repütà burghese. Cuma che sice i meri / pudestà sun de dreta despœi 1953. Fò dì che tüta a burghesia françese discende vive sciü d'a Costa d'Asür, üntantu força menu a Mentun ch'a Niça o Cannes.
En verità un nivelu de vita d'a magiurança è prun bassu. Cuscì 29 % d'i mentunaschi de menu de trenta ani sun suta u nivelu de puvertà, cuma deije per çentu d'e persune de ciü de sciüscianta ani.
A ra diferençia d'e autre due cità Mentun è ançi ün lœgu de vacançe ciü che de migraçiun permanente. Per esempi a geija urtudossa rüssa bastìa primu de 1900 era per i rüssi en vacançe.
Dopu a revulüçiun cumünista eli an vivü principalmente a Niça qandu sun restai ünt' a regiun.
U qartiere de Garavan, üntra a cità veya e ra fruntiera italiana è cin de villà lüssüuse bastìe suta a terça repüblica da burghesi françesi che venivu ren ch' ünt' u tempu d'e vacançe.
CültüraModìfica
U parlàModìfica
Per mutivi stòrichi de tipu pulìticu e cültürale i mentunaschi se cunsideru ciü pruvençai ma u parlà è basicamente ciairament ligüru meme se re reviste pruvençali sun üverte a u mentunascu, ou mentounasque cuma eli diju e scrivu. Sun ançi fieri de iesse Mentunaschi.
Manifestaçiùi e festeModìfica
A festa d'u limun düra tre semane ün fevrà e in pau marsu.
CumünicaçiùiModìfica
Gh'è u portu veyu e a marinà nœva. U aeruportu de Niça serve per andà a Mentun.
Vede tambenModìfica
Colegaménti esterniModìfica
- Wikimedia Commons a contêgne di inmàgine ò di âtri files in sce Menton


text:
Loigi XIV de França
Luigi XIV re de França, dîto o "Re Sô" (fr. le Roi Soleil, Saint-Germain-en-Laye 1638 - Versagge 1715). - Tra o 17° e o 18° sec. a França do Loigi, o Re Sô, a vègne a maggiô potença œüropea. So gren ambiçioin fun de fâ da França un paise fortemente unio sotta o controllo da Coroña e de redue l'Œüropa sotta a so egemonia: o l'ariescì parçialmente into primmo scopo e o fallì into segondo.
Figgio de Luigi XIII e d'Anna d'Aostria; re da-o 1643, o l'arestò sotta a tutela da moæ e do cardinâ Mazzarin scin a-a morte de quest'urtimo (1661), quand'o l'anonçiò a-a corte che ninte se saiæ ciu fæto sença o so ordine. A cellebre esprescion L'état c'est moi a l'indicava i ciæi intenti assolutisteghi do so programma de governo: tutti i so sforsci, a l'interno, fun votti a compî o processo d'acentramento da vitta politica da naçion, che-a sconfita da Fronda a l'aiva reizo ineluttabile; o scelse i so conlaboatoî tra i borgheixi, o redusse l'antiga fœüdalitæ a "nobiltæ de corte", obrigandola a fâ da brillante comparsa a Versagge, mentre inte provinçe, za da questa governæ, o poei o passò inte moen de l'intendente regio. Da questo ponto de vista o coonamento da politica do Loigi o l'è constituio da-a creaçion de Versagge e da l'estremma cua ch'a regolava a vitta de corte. Fu creao di instituti pe rende ciu organico e preciso o fonçionamento de l'aministraçion (eliminaçion di antighe franchixe e privileggi; ezaotoamento di parlamenti; nisciuña convocaçion di Stati Generæ; instituçion di intendenti).
Intensciscima fu, pe meito do J.-B. Colbert, l'attivitæ do governo into campo economico e finançiaio: gren travaggi pubbrichi; vigooso impurso dæto a l'agricortua, ma sorvetutto a l'industria e a-o commercio; mariña mercantî e conseguente espanscion coloniâ e commerciâ. Una radicâ riforma de l'eserçito a fu attoâ da-o F.-M. Louvois; ciu tardi, co-o S. Vauban, l'organizzaçion de 'n scistema de difeiza do paise mediante de linie fortificæ de proteçion e places de frontière o dette vitta a 'n complesso d'œuvie de vasto valô strategico e politico, destinao a esercitâ profondo influsso in sce-a scituaçion da França, inte l'avegnî ascì.
Nanti a-a Gexa catollica, o Loigi o seguì 'na politica de prestigio, segge into senso d'afermâ, fronte a-o papato, a parçiâ aotonomia da Gexa françeize (e coscì dite "libertæ gallicañe" do 1682), segge into senso de voei l'assoluta dipendença do clero da-o re; vigoroxi fun i so contrasti politico-giurisdiçionæ con Romma (afâ Créqui a Romma, e ocupaçion d'Avignon e do contao Venascin, 1662-64; afâ do diritto d'axilo a Romma e nœuva ocupaçion d'Avignon, 1687-88). Ortodosso però a l'interno, o no tollerò a fronda religiosa e o persegoitò i giansenisti primma (1664), i quietisti da pœu; verso i calvinisti o l'adotò ina politica de sempre mao rigô ch'a curminò, con grave danno da França mæxima, inta revvoca (1685) de l'editto de Nantes.
A grande œuvia interna do Loigi a fu completâ da-o favô acordao a-i arte e a-e lettie: a corte a fu aloa, pendavei, a-o centro de l'intensciscima vitta corturâ françeize. O Loigi o transportò a Versagge a coleçion de dipinti (circa 100) recugeita da-i predecessoî a Fontainebleau e o l'inricchì grandemente: o Cabinet du roi o l'amontò a 1500 œuvie; incremento scimmile ebbe e recugeite de prie incize, de medagge, de libbri, de disegni e d'incixoin; o Loigi o l'asseguò coscì a-a França o possesso d'inestimabili tezoi d'arte.
A figua do Loigi a l'è circondâ, però, da nommina œüropea sorvetutto pe-a so politica estera, e o so regno o fu o periodo de mascima potença françeize in Œüropa, tâ da legittimâ o voltærian apellativo de "seccolo do Loigi XIV" dæto a-o sec. 17°. Començâ eficaxemente co-a guæra de devoluçion (1667-68), a lotta pe-o predominio œüropeo a continuò co-a guæra contra i Paixi Basci (1672-78) e a vidde, inti anni succescivi a-a paxe de Nimega, o curmine da potença do re, ch'o poe', mediante e cammie de rœünion, procede a-a preiza de possesso de çittæ arsaçiañe, in particolâ Strasburgo (1681), e, mediante un acordio co-o ducca de Mantoa, ocupâ ascì Cazâ. Da 'na parte, quindi, o Loigi o risolveiva o problema de frontee in sce-o Ren, da l'atra o metteiva ciu sado pê in Italia. Ma a potença françeize, esercitâ spesso con dueça de forme (bombardamento de Zena, 1684; prescion continnoa in sce-o ducato de Savoia e in sce-o Brandeburgo), a l'acentuò a reaçion de potençe œüropee sotta a direçion do Ghigermo d'Orange (da-o 1688 re d'Inghiltæra): se-a guæra da Grande Aliança (1688-97) a l'ebbe fin inta paxe de compromisso de Rijswijk, a longa guæra de succescion de Spagna (diâ da-o 1701 a-o 1713-14, paxe de Utrecht e de Rastatt), a se concluze co-a perdia de l'egemonia politica, che da-a França a passò a l'Inghiltæra. L'açion do Loigi, coscì, se pe çerti resgoardi a l'è in linnia co-e tendençe de l'eppoca, che portavan a l'acentramento statâ e a l'eroxon do poei nobiliâ, proppio inta politica estera a pâ ligâ a-i vegi schemi de guære pe l'egemonia in Œüropa; sostançialmente indiferente o l'arestò, de fæto, nanti a-e nœuve prospettive d'espanscion coloniâ e commerciâ, aloa feliçemente adotæ da l'Inghiltæra.
A l'interno ascì, i urtimi chinz'anni de regno segnon una grave crixi do "scistema"; o mâcontento in França pe l'assolutismo, e continnoe guære, a prescion fiscâ; a formaçion de 'n nucleo d'opoxiçion a-i mettodi do re (Fénelon, Saint-Simon, Boulainvilliers). L'atmosfea de crixi a l'ingugette a mæxima vitta privâ do re. Questo, doppo l'amô zoenî pe-a Maia Mancini, o l'aveiva spozao (1659) l'infanta spagnolla Maia Texo d'Asburgo, avendo comme favoiie primma a duchessa de la Vallière, da pœu a marcheiza de Montespan, da-a quæ o l'ebbe despægi figgi, e infin Madame de Maintenon, che, doppo a morte da regiña (1683), o sposò segrettamente; sotta l'influsso de quest'urtima a veciaia do Loigi a fu osescionâ da di continnoi scruppoli religioxi, in sce-i quæ eserçitò o so peiso ascì i desmui familiæ (1711, morte do drafin; 1712, do figgio e erede de quest'urtimo, o ducca de Borgogna).
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Loigi XIV de França


text:
Gexa
Gexa. O termine ἐkkλnσίa, che into grego clascico o denotta un'assemblea politica, o l'è dœuviao inte parte ciu recente da verscion grega de l'Antigo Testamento dîta di Settanta, comme equivalente di termini ebraichi qāhāl e ‛ēdāh, che indican l'«adunança» do poppolo d'Israele, ossæ una societæ religioza e politica a-o tempo mæximo. In atre parte da mæxima verscion questi termini son reixi con σuvaYwYή «reünion». Mentre o vocabolo "scinagoga" o l'è arestao in uzo fra i Ebrei segge co-o scignificao de "riunion" (e quindi de "societæ") religioza, segge con quello de "lœugo dove riunîse", da-i crestien l'è stæto adotao ecclesia pe indicâ segge e so reünioin religiose e a societæ di fedeli[1] segge o lœugo into quæ quelle se çelebran.
A Gexa comme societæ religioza[modìfica | modìfica wikitèsto]
A differençiaçion tra societæ çivî (elemento uman e naturâ) e societæ religioza (elemento divin e sorvenaturâ) e a difficortæ de intendili tutti doi comme êsençiæ se son espresse in moddo despægio inte conceçioin da Gexa: arcuñe han sottolinniao o primmo elemento, fando da Gexa a societæ di ‘santi’ ò di ‘predestinæ’, societæ prevalentemente ò ascì escluxivamente mistega e invixibile; atre invece, partindo da de conscideraçioin despægie ravizan inta Gexa una societæ meramente umaña, giuridica e gerarchica, in continnoa evoluçion. Se capisce che e despægie dotriñe circa a Gexa, a so natua e constituçion, son streitamente ligæ a l'insemme de dotriñe teologiche; da questo ascì dipende l’importança che into complesso de discipliñe teologiche assumme l'ecclexiologia e l'utilitæ che-o studio de dotriñe relative a-a Gexa professæ da-i diferenti gruppi crestien o presenta pe 'na caratterizzaçion di gruppi mæximi.
Otr'a ço pe-a natua mæxima do crestianeximo l'è da tegnî presente che ciascuña confescion crestiaña a se presenta comme vea (se no sempre comme l'unica) Gexa, erede e continuatrixe aotentica de l'œuvia de Gexo Criste e di apostoi; e che, d'atra parte, pe quante riguarda ascì l'organizzaçion, s'è sviluppao varri scistemi, che in çerto moddo riflettan i tipi fondamentæ de l'organizzaçion politica: monarchía, aristocraçía, democraçía. A-i doi urtimi corisponde l’episcopalismo, o presbiteianismo e o congregaçionalismo.
Segondo a dotriña cattolica l’Ecclesia Christi, a comunitæ di ciammæ da Dê, l'è una comistion tra 'na comunitæ esterna de soggetti che professan a mæxima fe', parteçipan a-i mæximi sacramenti e tendan a-a realizzaçion di mæximi fin spiituæ sotta a poistæ do roman pontefixe, e 'na realtæ interiô (corpo mistego de Cristo), ch'a l'ha a-o so centro un elemento invixibile e divin. A Gexa catollica a l'è 'na societæ giuridicamente perfetta (in quante a no riçeive da nisciun o so poei) e aotosuffiçente. A l'è 'na societæ ecclexiâ, o quæ imperativo primmaio o l'è a sarveçça di añime. E so finalitæ son essençialmente spiituæ, ossæ custodî e mostrâ e realtæ rivelæ, condue i ommi a seguî e lezze de Dê, perfeçionâ e rende ciu efficienti e struttue da Gexa, gerarchicamente inteize.
A Gexa a no g'ha di fin politichi, economichi ò sociæ, proppi da comunitæ çivî e politica, da quæ a Gexa a l'è indipendente e aotonnoma. Giuridicamente a Gexa a l'è una struttua originaia no derivâ e no territoriâ, percose no ligâ a-o dæto territoriâ particolâ ò circoscrita, ma a l'è 'na realtæ universâ. A l'è âtrescì aotosuffiçente in sce-o cian economico, e a l'è dotâ de soggettivitæ direttamente derivâ da-o drito divin, sença necescitæ de 'n riconoscimento ò de 'n atto de l'aotoritæ çivî. Connaturâ a-o mæximo concetto de Ecclesia Christi a l'è a subordinaçion di fedeli a-i legittimi pastoî (coscì díta sacra gerarchía), titolæ de fonçioin gerarchiche de mostrâ, santificâ e governâ o poppolo de Dê, fonçioin derivæ direttamente da l'attivitæ de Criste e in base a-e quæ se parla de constituçion gerarchica da Gexa. Quest'urtima a se deve tuttavia armonizzâ co-o prinçipio de ingoança di fedeli, pe-o quæ tutti i fedeli (da-o pappa a-o neobattezzao) son pægi ape' da vocaçion, da santitæ, da dignitæ di crestien e de l'œuvia de comuña edificaçion da Gexa, pe-a quæ tutti han pægi driti e dovei, sarvo che no rivestan de particolæ qualifiche che importan un status despægio.
Gexa e Stato[modìfica | modìfica wikitèsto]
Scistemi teorichi e dotriñe[modìfica | modìfica wikitèsto]
O regolamento di rapporti fra a societæ religioza e quella çivî o riveste un'importança politica speçiâ inta vitta de tutti i poppoli, ma a-a dreitua a n'accatta uña fondamentâ con l’avento do crestianeximo e da Gexa cattolica. A dotriña dominante a s'è da tempo orientâ into senso de concepî i raporti fra Gexa e Stato in sce-a base de 'n schema logico, ch'o distingue ançitutto o scistema d'union da quello de separaçion fra i doi enti.
O scistema d'union o pœu êse a so votta de subordinaçion ò de coordinaçion. O scistema de subordinaçion da Gexa a-o Stato o s'è attoao traverso doe forme distinte in despægi Stati e periodi da stoia: s'ha o cezaropapismo aloaché l’organizzaçion e o governo da Gexa son conscideræ comme un rammo de l'aministraçion pubbrica (Gexa de Stato) e o cappo do Stato o l'è into mæximo tempo cappo da Gexa (cesare e pappa: imperator ac sacerdos); s'ha o giurisdiçionalismo quande o Stato, mentre o concede di favoî e di privilegi a-a Gexa, o n'invadde a sfea de competença estendendo i poei da so sovranitæ territoriâ in sce-i raporti esterioî ecclexiasteghi.[2] O scistema da subordinaçion do Stato a-a Gexa o vegne intezo segondo træ forme de poistæ eclexastega in sce-e cose temporæ: a) segondo a potestas directa (teocraçía, ierocraçía, scistema teocratico-papâ), a Gexa a l'è l’unica, legittima monarchía ch'a l'exerçita a sovranitæ pe mezo do pontefixe, quæ so cappo vixibile e vicaio de Criste in Tæra; b) segondo a potestas indirecta, o pappa o no g'ha o poei diretto inte cose temporæ di stati, ma soltanto quello de emanâ e lezze ritegnue necessaie pe-i interesci spiituæ da Gexa e pe coreze e abrogâ e lezze çivî a questa dannose; c) in base a-a potestas directiva,[3] o pontefixe o no pœu emanâ de lezze obrigatoie pe-i çittadin e abrogâ quelle contraie a-i interesci da Gexa, ma solo dizaprovâ queste e obrigâ i Stati a emanâ de determinæ lezze.
Co-o scistema da coordinaçion di poei, a Gexa e o Stato se conscideran comme societæ do pâo sovrañe rispettivamente into campo spiituâ e inte quello temporâ; questo scistema o s'attoa praticamente mediante i concordæ, saiv'a dî con l’instaoraçion de 'n raporto formâ de paitæ fra e doe âte Parte contraente, ch'a doviæ fondâse sostançialmente in sce 'n sprito de conlaboaçion pe o regolamento de muttuo accordio de coscì díte res mixtae.
In contrapoxiçion a-i varri scistemi unionisteghi se poñe quello da separaçion fra a Gexa e o Stato, o quæ concetto giuridico o l'ha dæto lœugo a de noteive diverzençe dotrinæ pe-a so determinaçion. I scistemi de relaçion fra Stato e Gexa (ciu propiamente fra o Stato e e confescioin religiose) se distinguan ascì, da 'n ponto de vista sostançiâ ançichè formâ, in confescionismo e laicismo ò laicitæ do Stato, fondao in sce-o prinçippio de l'assolua astræta ingoança de tutte e confescioin religiose ape' de lezze e quindi in sce-a completa libertæ de consciença (pe-i credenti e pe-i atei) e de curto.
Stoia[modìfica | modìfica wikitèsto]
Inte l'antighitæ no existeiva, in genere, una distinçion fra i doi poei, çivî e religiozo, percose o Stato o l'asciorbiva inta so organizzaçion tutta l’attivitæ di so sudditi. L’indipendença di doi poei a nascette da l'afermâse do crestianeximo, con l’exigença de ’n’aotonomia da vitta spritoâ. Ne derivò un contrasto co-a politica de l'Impeo roman pe l’imposcibilitæ che o crestianeximo, pù ossequente verso i aotoritæ constituie («dæ a-o Çesao ço chi è do Çesao»), se sottomettesse a-i exigençe do curto ófiçiâ do Stato. Con l’editto de Milan de Constantin e Liçinio (313) avègne o primmo riconoscimento do drito d’existença pe-o crestianeximo, che da pœu, da questa iniçiâ condiçion de tollerança a passò progrescivamente a 'n tratamento privilegiao, finché o vègne religion do Stato. Servindose da Gexa comme fattô politico, i imperoei attuon inte l'Impeo d’Oriente un scistema çezaropapistego, contrastante co-a gioza difeiza da proppia libertæ fæta da-a Gexa in Occidente, in virtù do crescente prestigio do trono papâ. Ne sccioì l’antagonismo fra Stato e Gexa, e quæ prinçipæ manifestaçioin inta stoia medievâ fun inte l'XI secolo a lotta pe-e investitue e inti doi secoli seguenti e lotte fra i varri pontefixi e i imperatoî Federigo I e Federigo II, tra o Bonifaçio VIII (bolla Unam sanctam do 13 novembre 1302) e o Feipo o Bello, re de França. L’aotoritæ pontifiççia a subì un declin co-o transfeimento da sede apostolica a Avignon e co-o scisma d'Occidente, duante o quæ i Stati sostègnan e tendençe episcopæ, afermæse inti Concili de Pisa (1409), de Constança (1411-18) e de Baxilea (1431), e amion a-a naçionalizzaçion da Gexa traverso l’afermaçion de 'na competença religioza di sovren e de l'indipendença di veschi da-o governo centrâ da Gexa. Questi prinçipi parsan trionfâ inta Gexa gallicaña co-a Pragmatica sanctio de Bourges do 1438 e se consolidon into XVI sec., co-a Riforma protestante e a constituçion de Gexe naçionæ con a cappo i sovren temporæ segondo a mascima «cuius regio, illius est religio». A perscistença de l'aotoritæ papâ a sarvò l’unitæ da Gexa universâ inti Stati cattolichi, ma a no l'ariescì a impedî che i Stati, fætise indipendenti inte cose temporæ, esplichessan un’ingerença inte cose spritoæ ascì. Se vègne coscì formando i ordinamenti inspiæ a 'n regimme de subordinaçion da Gexa a-o Stato sotte forma de ‘teritoialismo’ eclexastego inti Stati protestanti e de ‘giurisdiçionalismo’ (variamente denominao) inti Stati cattolichi, italien e strangê. A Gexa a ricorse aloa largamente a-i concordæ, che vègnan frequenti, in campo œüropeo, succescivamente a-a codificaçion do drito canonnego (1917). Doppo o Concilio Vatican II a Gexa a l'ha stipulao ò rivedúo oltre 30 concordæ e acordi parçiæ sciu distinte mateie.
In Italia, segondo a Constituçion, a poxiçion da Gexa cattolica a l'è consciderâ a parte da quella di atre confescioin. Pe-a primma l’art. 7 o dispoñe che-o Stato e a Gexa cattolica son, ciaschedun into proppio orde, indipendenti e sovren; i so rapporti son regolæ da-i Patti Lateranensci, a-i quæ ha aportao de modifiche consensoæ un nœuvo acordio tra a Santa Sede e a Repubbrica italiaña, firmao o 18 de frevâ do 1984. Pe i culti acattolichi l’art. 8 da Constituçion italiaña o dispoñe che e confescioin religiose despægie da-a cattolica g'han o drito d'organizzâse segondo i proppi statuti, in quante no contrasten con l’ordenamento giuridico italian.
A gexa comme lœugo de curto[modìfica | modìfica wikitèsto]
Drito canonnego[modìfica | modìfica wikitèsto]
A discipriña giuridica canonnega relativa a-e gexe a l'è contegnua inte dispoxiçioin, fruto de longa elaboraçion, do Codex iuris canonici (can. 1214-1222), o quæ o definisce a gexa «edifiçio sacro destinao a-o curto divin, onde i fedeli aggian o drito de intrâ pe eserçitâ sorvetutto pubbricamente tâ curto», distinguendo coscì a gexa da l'ótóio. Pe edificâ una gexa ocore o consenso scrito do vescovo diocezan, o quæ, pe concedilo, o deve açertâ, sentio o conseggio presbitiâ e i rettoî de gexe vexiñe, che questa a poriâ servî pe-o ben di annime e che no manchiâ i mezi necessai a-a so construçion e a-o culto divin[4] inta costruçion e inte l'ornamentaçion se deve seguî i prinçippi da liturgia e e norme de l'arte sacra. Ogni gexa nœuva a dev'êse destinâ a-o curto co-a dedicaçion ò a benixon; ogni gexa a deve avei un ‘tittolo’, çoè êse dedicâ a 'n misteio sacro ò a-a Vergine Maria ò a 'n santo.
A gexa a pœu avei o titolo de baxillica s'a-o posede da tempo inmemoabile ò pe concescion pontifiççia. A peto de l'antigo ‘drito d'axî’ l’acordio de revixon do Concordao a l'art. 5 o l'aferma che «i edifiççi averti a-o curto no pœuan êse requixii, ocupæ, espropiæ ò demolii se no pe de grave raxoin e previo acordio co-a competente aotoritæ eclexiastega. Sarvo i caxi de urgente necescitæ, a força pubbrica a no poriâ intrâ, pe l’exerçiççio de so fonçioin, inti edifiççi averti a-o pubbrico, sença aveine dæto previo avizo a l'aotoritæ eclexastega». A-o par. 3 do mæximo articolo se tratta de 'n problema concreto ben noteive e no previsto into Concordao do 1929: «L’aotoritæ çivî a tegniâ conto di exigençe religiose de popolaçioin, fæte presente da-a competente aotoritæ eclexiastega, pe quante concerne a construçion di nœuvi edifiçi de curto cattolico e de pertinente œuvie parrochiæ». O reconoscimento da personalitæ giuridica çivî a-e gexe o l'è amisso solo se averte a-o curto pubbrico e no anesse a atro ente eclexiastego, e sempre che sæan fornie di mezi suffiçenti pe a manutençion e l'ofiçiatua (art. 11).
Solo doppo l’editto de Constantin se commençò a parlâ de otoi e gexe palatiñe, pe indicâ daprimma a capella privâ do palatium imperiâ, dapœu a cappella privâ di cappi de Stato crestien; co-o Concordao do 1929 o Stato o l'ha renonçiao a tutti i privileggi palatin relativi a-e gexe e cappelle no ciu a-o serviççio da caza regnante.
O Codex iuris canonici in vigô o no contempla de gexe privæ, ma solo «capelle privæ», identificæ con «o lœugo destinao, sciu liçençia de l'Ordenaio do lœugo, a-o curto divin in favô de uña ò ciu persoñe fixiche» (can. 1226). pe çelebrâghe a Messa ò i atre fonçioin sacre, a l'è recesta a liçençia de l'Ordenaio do lœugo. L'è d’obrigo che i ótói e e cappelle privæ seggian riservæ unicamente a-o curto divin e liberi da ogni uzo domestego, e l'è oportun che sæn beneiti segondo o rito prescrito inti libbri liturgichi.
O sviluppo architettonico da gexa[modìfica | modìfica wikitèsto]
I lœughi de curto di primmi crestien fun sence sae de riunion ricavæ inte di edifiççi profen (domus ecclesiae). Ma into 3° sec. o termine ecclesia o l'incomença a êse apricao no ciu soltanto a-a comunitæ di fedeli, ma a l'edifiçio mæximo ascì, into quæ questa a se riunisce. S'aferma coscì una sacralitæ de l'edifiçio chi ha 'na fondamentâ importança into so sviluppo architettonico. No s'ha notiççie çerte in sce-a construçion de gexe anteioî a-a paxe costantiniaña, ma da l'etæ do Constantin s'aferma di tipi fondamentæ: a piccena gexa à saa, soventi priva de abside, testimoniâ into Norico, inta Pannonia e in atre regioin; e numiose variante derivæ da-a baxilica romaña de l'etæ clascica; l'edifiçio a cianta centrâ, con cupola rezua da di pilastri a L racordæ da de esedre (gexa costantiniaña d'Antiochia); a gexa cruxiforme con l’artâ a l'incroxo de quattro braççi (probabilmente i SS. Apostoi de Constantinopoli, tipo riechezao inti Santi Lazâ e Çerso de Milan inta parte remontante a Sant'Ambrœuxo); o tipo, inspiao a-o maozoleo impeiâ, chi aiva avúo a so ciu âta afermaçion inte l'Anastasis de Geruzalemme.
Una compenetraçion tra o schema baxilicâ e quello a cianta centrâ[5] a s'ha con l’inesto da cuppoa in sce l'edifiçio baxilicâ, segondo ina tendença che inte l'area bizantiña a s'aferma scin da-o V sec., insemme a l'adoçion de gallerie sorve e navæ lateræ (matronei), gallerie che pœuan êse stæte suggerie ascì da-a necescitæ de tegnî sgombra a navâ pe e fonçioin do clero. L'abside a vegne asciancâ da doi ambienti ò absidiœu (protexi e diakonikon). Un nartece – e távotta un exonartece – precedan a navâ. Fin da-o 4° sec. se registra o sviluppo do transetto, ch'o determiniâ a cianta a croxe latiña. Co-o restaoro de S. Pê in Vatican compio da-o Grigœu Magno, s'aferma l’uzo de poñe l'artâ sorve a tomba do santo, con l'adoçion da cripta, elemento chi assumme noteive importança inta gexa carolingia; di atre caratteristeghe de questa son soventi o doggio cóo (a Est e a Ovest) e e doe tore scalae in sce-a facciâ do corpo ocidentâ (Westwerk), da-e quæ s'acede a-e gallerie.
E gexe vegnan construte inte forme e co-i materiæ consoeti a-e varrie regioin e a-i diferenti periodi storrego-artisteghi: noteivi influsci intercoran tuttavia tra de regioin assæ distante ascì. E variaçioin inte l'arçao de gexe son in gran parte dovue a-i tipi de covertua: in legno, con teito a fade inclinæ sostegnue da craviæ; in muatua a votta ò a cupola, ciu de ræo a ciappoin de pria (Sciria). A covertua a votta e a cupola a l'ha permisso ina maggiô varietæ de soluçioin inte l'architettua bizantiña e ærminnia; in Occidente, in virtù do sviluppo de l'architettua romanega de l'XI e XII sec., a contribuisce a mutâ profondamente l’aspetto da baxilica suggerindo o caratteristego scistema de spinte e de controspinte. Questo, fætose sempre ciu complesso into gradoâ superamento de difficortæ stattiche, e votto da-i architetti d’Otralpe verso di riçercæ effetti de slanço, o conduxe a-e imponente cattedræ gottiche de França, Germania e Inghiltæra. Into periodo gotico s'aferma ascì in Germania o tipo de gexa spaçioza, diviza in træ navæ de pâ âteçça (Hallenkirche).
In Itallia i nœuvi ordi mendicanti adottan soventi, scin da-o XII sec., o tipo de gexa a 'na sola navâ, con coo prefondo. Da-o XV sec. s'inandia un recuppero da tradiçion paleocrestiaña, co-o ripristino da cianta baxilicâ e l’elaboraçion de tipi da gexa a navâ unica coverta a votta e da gexa a cianta centrâ con cuppola. A gexa riformâ, eliminando ogni gerarchía de parte e ogni elemento (colonne, pilastri) tendente a ostacolâ a diretta parteçipaçion do fedele a-o curto, a se presenta za into scignificativo prototipo da cappella de Torgau (consacrâ da Lutê into 1544) comme una saa con gallerie, sempliçe inti arredi limitæ a artâ, purpito, fonte batteximâ e organo. Inta segonda meitæ do Çinqueçento se determina a Romma o tipo de gexa, suggeria da-i detammi da Controriforma (gexa do Gexo), caratterizzâ da un’unnica larga navâ a capelle lateræ, co-e inmense prospettive «a sfondao» di afreschi in sce-e votte, che riçevian da pœu urteriô enfaxi. Tâ schema o saiâ elaborao, inricchio e variao da-a diffuxon do barocco inte tutta Œüropa. A-a meitæ do Setteçento, a sorvepoxiçion di stilemi barocchi co-a decoraçion rococò a comporta di urterioî mutamenti formæ, sença tuttavia produe de sostançiæ variaçioin planimetriche.
Co-o neoclasciçismo, tra i modelli pe e nœuve gexe spicca quello do Pantheon: construçion a cupola centrâ con pronäo architravao sormontao da 'n fronton triangolâ. L’estetica romantega e l’architettua eclettica sviluppæse into corso do XIX sec. produan de gexe inspiæ a di modelli neo-gotichi, neo-bizantin, neo-romanichi ecc. L’eterogeneitæ da riçerca architettonica sviluppaase into corso do 2XX e XXI sec. a l'ha intreççao ciclicamente a riçerca tipologico-formâ di coscì díti ‘meistri’ de l'architettua raçionâ, fonçionâ ò organica co-e varrie exigençe e riforme liturgiche.
Arredo e suppellettile da gexa[modìfica | modìfica wikitèsto]
Parte constitutiva da struttua architettonica da gexa o l'è l’arredo ch'o ne qualifica i spaççi e e fonçioin, ascì comme esprescion artistega de rilevo, inte de modalitæ che se son diferençiæ into corso do tempo adeguandose a-e exigençe liturgiche. I primmi arredi mobili da gexa primitiva son fito sostituii da de struttue fisse: coscì l’artâ, collocao a-o termine da navâ, originaiamente una taoa de legno trasportabile, o ven costruio in pria, marmo ò muatua; o çiboio, covertua scimbolica derivâ da-o bardacchin, originaiamente costruia in sce de tombe particolarmente veneræ, za into IV sec. o se presenta in relaçion a l'artâ. Into presbiteio, in genere inta conca absidâ, a l'è posta a caréga episcopâ e in conligamento co-o presbiteio gh'è i amboin ascì e a schola cantorum, za da l'âto medioevo transferia inte l'abside. In sce-e miage da zona presbiteiâ l'è in genere alugao o tabernaccolo pe-i œui santi e o tabernaccolo œücaristego, che scin da-o XV sec. o trœuva tuttavia una so conlocaçion privilegiâ in sce l'artâ. A meitæ da navâ, izoao ò ciu soventi arembao a 'n pilastro gh'è o purpito. Dislocæ longo e miage, i confescionai, solo a-a fin do XVI sec. assumman a tipologia definitiva. O fonte batteximâ, a partî da-o Renascimento, o fa parte da struttua fissa da gexa, scito inte 'na cappella da-a rente a l'intrâ (primma o l'ea inte 'n edifiçio aotonomo, o battisteio). Da-a rente a l'intrâ l'è collocao ascì o beneitin. In epoca medievâ o candê pe-o cereo pasquâ o costituisce un arredo fisso, realizzao in marmao variamente scorpio ò decorao.
A-a sacralitæ de l'edifiçio a l'è streitamente connessa a sacralitæ de tutta a so suppellettile, no soltanto di oggetti streitamente liturgichi e no soltanto di oggetti mæximi, ma da so forma e da so decoraçion. Za into IV sec. s'ebbe de teorie che interpretavan a gexa, inta so struttua e inta so decoraçion, comme proieçion de l'orde çeleste, ò replica da Geruzalemme çeleste.[6]
O numero de colonne, di barcoin, a dispoxiçion di mozaichi e di affreschi son visti inte sti schemi scimbolichi. E despægie tipologie architettoniche produan di programmi iconografichi differenti: inti impianti baxilicæ longo e miage de navæ se dispoñe, segondo un sviluppo liniâ, i gren cicli narativi; inte cupole e in genere inte votte e inte zone elevæ, in particolâ inti impianti centræ, a decoraçion a privileggia a presença de inmagine diviñe, figuaçioin iconiche, scimboliche ò allegoriche. In Occidente l’interpretaçion scimbolica de l'edifiçio a l'è speciarmente aprofondia da-o Raban Maoro (9° sec.) e a l'ha o so apogeo into Scicardo da Cremoña e o Ghigermo Durante (XII-XIII sec.). Inte l'Umaneximo e into Renascimento, da-i testi lettiai, da-a trattatistega,[7] da-i disegni di architetti[8] emerze de conscidiaçioin cosmiche, filozofiche e scimboliche che portan a privilegiâ a cianta centrâ, a ciu idonnia a-o lœugo de curto de Dê, essença da perfeçion e de l'armonia. Tipologia contestâ da-a controriforma (C. Borromeo), ch'a prescrive a forma a croxe latiña, scimbolo do sacrifiççio do Cristo.
Nòtte[modìfica | modìfica wikitèsto]
- ↑ Tanto universâ quanto locâ, de 'na determinâ çitæ ò region, pe-a quæ s'atrœuva ascì o termine πapoιkίa, onde «parrocchia.»
- ↑ Inte l’ambito do giurisdiçionalismo, e varrie manifestaçioin do scistema de subordinaçion da Gexa a-o Stato che s'en attoæ, specce doppo a Riforma, inti varri Stati Œüropei, son stæte riportæ co-i nommi de gallicanismo in França, febronianismo e gioxeppinismo in Aostria, regalismo in [Spagna]], erastianismo in Inghiltæra, leopoldismo in Toscaña, tanuccismo a Napoli ecc.
- ↑ Forma amermâ, de votte confuza co-a precedente.
- ↑ Can. 1215, pâ. 2.
- ↑ Generalmente riservao a martyria e battistei.
- ↑ Zœuggio, Historia ecclesiastega.
- ↑ Da-o Leon Battista Alberti a-o Palladio.
- ↑ Da-o Bramante a-i Sangallo.


text:
Cangiamenti correlæ
Scrîvi o nómme de 'na pàgina pe védde e modìfiche a-e pàgine che són conligæ o che conlîgan a quélle pàgine. (Pe védde i ménbri de 'na categorîa, scrivi Categorîa:Nómme da catgorîa). E modìfiche a-e pàgine in scî òservæ speciâli són evidençiæ in grascétto.
- D
- Modiffica effettuâ insce Wikidata
- N
- Sto cangiaménto o l'à creòu 'na pàgina nêuva (amia e noeuve paggine)
- m
- Cangiamento minô (m)
- b
- Sto cangiaménto o l'à fæto in bot
- (±123)
- Variassion da paggina in nummero de byte
- Pagina temporaneamente osservata
27 fre 2021
- National Gallery of Art 17:02 +10 Fausta Samaritani discusción contribûti →Schêua italiann-a: link